Sarawak Steamship Company Since 1875 – Syarikat Perkapalan Komersial Pertama Sarawak

PENGANGKUTAN air sejak dari dahulu sehinggalah Sarawak, Malaysia merupakan nadi bagi menghubungkan pedalaman Sarawak ke dunia luar. Dek kerana itulah sehingga sekarang walau “sudah ada” pengangkutan darat yang lebih teratur dan selesa namun pengangkutan air masih lagi popular.

Menyelusuri sejarah dunia perkapalan di Sarawak sebenarnya sudahpun ada sejak menjadi wilayah kuripan Kerajaan Brunei lagi. Namun pada waktu itu, dunia perkapalannya lebih bersifat tradisional yang mana ianya hanya didominasi oleh beberapa pedagang samada dari kalangan rakyat Sarawak mahupun Brunei itu sendiri. Dan ketika era Tuan Rajah James Brooke memerintah ianya masih lagi tidak begitu sistematik.

Hanya selepas Sarawak dibawah pemerintahan Tuan Rajah Charles Brooke, sistem perkapalan di Sarawak Kingdom ditadbir dengan lebih sistematik dan moden. Ini kerana di masa pemerintahan beliaulah Sarawak Kingdom cukup kaya dengan kedatangan kapal-kapal besar untuk berniaga di Sarawak yang kebanyakannya datang dari Singapura dan tempat-tempat yang lain.

Kehendak mengurustadbir kapal-kapal yang bertali arus di Sungai Sarawak semakin memuncak sekitar tahun 1870an yang mana begitu mendesak Tuan Rajah Charles Brooke untuk menyelaraskan pentadbiran perkapalannya. Pada tahun 1873, pejabat perkapalan yang pertama dibuka di Sarawak Kingdom yang dikenali sebagai “The Shipping Office” di Bangunan Court House Kuching yang turut menempatkan beberapa jabatan kerajaan pada masa itu.

Perdagangan sagu di Sarawak adalah salah satu perniagaan yang besar suatu ketika dahulu sehingga memungkinkan banyak kapal-kapal perdagangan singgah di Sarawak untuk urusan membawanya ke dunia luar. Maka disinilah bermulanya sebuah syarikat komersial yang berpangkalan di Singapura iaitu dikenali dengan nama Straits Steamship Company Limited mengusulkan untuk Tuan Rajah Charles Brooke mempunyai syarikat perkapalan komersial tersendiri. Maka dengan usahasama antara Sarawak Kingdom dan syarikat inilah terbentuknya syarikat perkapalan komersial yang pertama bagi Sarawak Kingdom iaitu pada tanggal 1hb Julai 1875 dikenali dengan nama Sarawak Steamship Company Limited.

Rentetan daripada penubuhan syarikat perkapalan komersial yang pertama ini juga menyaksikan peranan “The Shipping Office” semakin diperluaskan. Syarikat telah mempunyai kapal-kapal komersial sendiri dan tuntutan tugas mereka juga semakin berkembang contohnya dari segi mengawalselia hal-hal yang berkaitan dengan kapal-kapal tempatan, bot-bot kecil, perahu penambang serta kebajikan anak-anak kapal tempatan. Selain itu untuk urusan kastam Sarawak Kingdom juga turut diwujudkan untuk melancarkan sistem duti dan eksais perkapalan pada masa itu. Salah satu pejabat Kastam era Sarawak Kingdom suatu waktu dahulu adalah bangunan yang menempatkan Sarawak Chinese Muzium di Tebingan Kuching sekarang yang menjadi pusat operasi mereka pada tahun 1912.

Dari hanya berasaskan perkapalan komersial untuk mengangkut kargo-kargo Sarawak akhirnya pada tahun 1919, Sarawak Steamship Company Limited telah membuka satu lagi cabang perniagaannya iaitu untuk industri pelancongan di Sarawak. Dikatakan cabang perniagaan itu juga mendapat sambutan yang memberangsangkan. Dengan perniagaan yang semakin maju menyaksikan dari hanya menumpang di bangunan kerajaan Sarawak Kingdom akhirnya pada tahun 1930, Syarikat Steamship Company Limited mampu mempunyai bangunan sendiri tidak jauh dari Court House. Bangunan itu masih lagi wujud sehingga sekarang iaitu bangunan yang menempatkan bazaar Kuching Waterfront sekarang.

Dari sebuah syarikat perkapalan komersial yang menjadi kemegahan Sarawak Kingdom dengan usahasama pemain industri sagu pada masa itu akhirnya setelah Sarawak dibawah rajah ketiga iaitu Tuan Rajah Charles Vyner Brooke, sekitar tahun 1931, 75% pegangan saham Sarawak Kingdom telah dijual kepada The Straits Steamship Group di Singapura akibat daripada ekonomi Sarawak yang kian merudum. Walaupun sebagai pemegang saham minoriti pada masa itu, Sarawak Steamship Company Limited masih lagi beroperasi di Sarawak.

Sekitar tahun 1995 akibat polisi Kerajaan Malaysia yang baru pada masa itu akhirnya sebuah syarikat tempatan di Borneo yang dikenali sebagai Lee Fah Mee Sendirian Berhad membeli kesemua equiti saham Sarawak Steamship Company yang dimiliki oleh The Straits Steamship Group di Singapura.

Inilah sejarahnya sebuah syarikat perkapalan komersial yang pertama Sarawak dan diasaskan pada tahun 1875. Dari era Brooke sehingga menjadi Sarawak, Malaysia masih lagi beroperasi sebagai syarikat yang menguruskan perkhidmatan pelancongan dan kargo udara di Sarawak.

-HB-#KamekSayangSarawakBah

Rujukan:

1. Borneo Post, 10 May 2014 – Accolade For Sarawak Steamship Company

Accolade for Sarawak Steamship Company

2. The Sarawak Steamship Company
http://www.sarawaksteamship.com/index.html
3. Sarawak Steamship Building
https://sarawaktourism.com/attraction/sarawak-steamship-building/
4. Sejarah Perkapalan Di Sarawak
http://themaidensgiedd.blogspot.com/2018/02/sejarah-perkapalan-di-sarawak.html
5. Lee Fah Mee Group History

Group History


Tips Pembikinan Cerita Seram

1.
Banyakkan membaca pelbagai karya seram yang ada di luar sana. Ini kerana
kebanyakan karya seram mempunyai genre yang berbeza dan kadangkala ia boleh
mempengaruhi corak penulisan sesebuah cerita. Selain itu, pembacaan karya-karya
sebegini juga membantu penulis merancang strategi penulisan mereka seperti
pandangan alam sesebuah cerita, pembinaan watak dan struktur sesebuah cerita.
Antara karya yang seharusnya menjadi pilihan ialah novel-novel Stephen King dan
Neil Gaiman.

2.
Seram bersifat subjektif kerana semua orang mempunyai ketakutan pada perkara
berbeza seperti hantu, kematian, peperangan dan serangga. Jika anda ada
pengalaman menyeramkan, jadikan ia sebagai perencah dalam tulisan anda. Ini
kerana tulisan sebegini menjadikan sesebuah cerita kelihatan realistik dan
boleh dikaitkan dengan semua orang. Ambil inspirasi dari apa yang menakutkan
anda atau ubah senario biasa kepada senario menakutkan dan jadikan ia teras
kepada kisah anda.

3.
Tujuan utama sesebuah cerita seram ialah menimbulkan ketakutan dalam kalangan
pembaca. Bagaimanapun, ketakutan ini boleh muncul dalam pelbagai bentuk seperti
paranoia dan kejutan. Fahami perbezaan bentuk ketakutan ini kerana jika anda
tahu meletakkannya dalam situasi yang sesuai, ia boleh menyebabkan para pembaca
terkejut dengan perubahan plot atau watak. Sesetengah penulis kadangkala turut
menggunakan elemen keraguan untuk mendorong pembaca meragui apa yang berlaku
termasuk watak dan pencerita. Apapun strategi yang dipilih, pastikan ia memberi
impak emosi yang kuat kepada pembaca.

4.
Bila menerangkan tempat, watak atau pergerakan, selitkan juga elemen seram dan
gelap pada perkara-perkara ini. Bila ia dibuat, ketakutan akan muncul secara
semulajadi dalam diri pembaca.

5.
Bagi watak atau para pembaca tertanya-tanya dengan menyembunyikan sesetengah
maklumat sebelum ia didedahkan mengikut kesesuaian plot. Ini merupakan antara
cara bukan saja menambah elemen kejutan tetapi juga menaikkan lagi elemen
ketakutan pembaca dan watak.

6.
Wujudkan watak yang mendorong peminat untuk menyokong atau membencinya dengan
mewujudkan latar belakang, motif dan tabiat yang bersifat realistik dan
menarik. Perkara sebegini menambah elemen emosi pembaca lebih-lebih lagi bila
protagonis ditimpa musibah atau antagonis berjaya merealisasikan rancangannya.
Tidak salah juga menyelitkan unsur tragedi dalam sesebuah penceritaan kerana ia
boleh memberi impak emosi yang kuat lebih-lebih lagi sekiranya kehilangan itu
boleh dielakkan.

7.  Nyatakan risiko yang dihadapi sesebuah watak
bila berhadapan sesebuah situasi. Jika pembaca tidak tahu kesan di sebalik
situasi ini, maka pembaca tidak akan merasa elemen seram bila membaca cerita
berkenaan. Bila memilih bentuk risiko, bersikap kreatif dan usah terhad kepada
kematian saja. Ini kerana ada banyak bentuk hukuman atau musibah yang boleh
digunakan sebaiknya bagi menaikkan lagi risiko yang dihadapi protagonis
sesebuah cerita.

8.
Jangan takut masukkan elemen komedi atau ketenangan dalam sesebuah cerita
seram. Terlalu banyak elemen seram boleh membuatkan para pembaca merasa
kepenatan selepas selesai membaca. Tidak salah untuk memasukkan elemen katarsis
atau harapan selepas plot sesebuah cerita seram kerana itu mendorong pembaca
terus mengikuti sesebuah cerita sampai habis atau berteka-teki tentang nasib
protagonis. Elemen sebegini juga turut menaikkan lagi elemen ketakutan kerana
menambah kengerian pada plot anda.

9. Bila sudah selesai, nilai cerita seram anda dengan membacanya dengan kuat di hadapan beberapa orang. Kenalpasti bahagian di mana anda perlu perlahankan rentak atau menambah elemen drama/aksi pada sesebuah cerita. Membaca dengan kuat membolehkan anda mengenalpasti dialog mana yang sesuai atau perlu ditukar. Setelah itu, buat perubahan berdasarkan maklum balas pendengar anda. Ulangi proses sehingga anda benar-benar berpuas hati dengan karya anda.

10. Kalau ditanyakan kepada saya antara karya seram terbitan penulis lain yang sesuai untuk tatapan anda, dahtentu saya akan memilih Ghospital. Lengkap dengan semua rencah yang saya gariskan di atas. Berminat? Bolehlah dibeli di pautan ini: Bit.ly/GHOSTPITAL.  Cover berserta sinopsis adalah di bawah.


Bahasa Melayu Terlalu Korup – Dakwa Ultra-Kiasu Pencinta Bangsa Inggeris

Sebuah bahasa akan berevolusi sesuai mengikut peredaran zaman. Bahasa Melayu Kuno ketika masih kuat menerima pengaruh agama Hindu-Buddha di rantau ini sangat pekat dengan kata-kata pinjaman daripada Bahasa Sanskrit, menunjukkan pengaruh agama dari benua kecil India ini kepada ketamadunan Melayu.

Apabila pengaruh Islam datang, penerimaan banyak kosa kata Arab dan Parsi mula memasuki ke dalam bahasa ini kerana mustahaknya kosa kata baru untuk gambarkan pandangan baru umat Melayu yang baru sahaja dipengaruhi cahaya hidayah.

Tambahan pula ketika ini pelabuhan Melaka berada di zaman kemuncaknya, lantas menjemput pedagang-pedagang dari pelbagai wilayah asing seperti India, China, Eropah, Jepun dan pelbagai wilayah pelusuk dunia, sekaligus menyebabkan Bahasa Melayu menyerap pelbagai kosa kata baru dari pelbagai bangsa dan bahasa di dunia.

Kemudian, ketika tuan orang putih yang dibanggakan oleh pengguna FB di bawah datang menjajah kita, maka kita mula menerima banyak pinjaman kata dari Bahasa Inggeris. Setiap fasa-fasa sejarah Bahasa Melayu dibahagikan oleh para ahli bahasa dalam beberapa fasa iaitu Bahasa Melayu Kuno, Bahasa Melayu Klasik dan Bahasa Melayu Moden.

Adapun janganlah bersorak Bahasa Inggeris yang kalian puja sebagai “tuan” itu sebagai punya “prestij” yang didabikkan. Bahasa Inggeris juga juga tidak lepas dari fasa pinjaman yang saya percakapkan. Bahasa Inggeris merupakan sebuah bahasa dari cabang Bahasa Germanic.

Dalam Bahasa Inggeris, Bahasa dari cabang keluarga Bahasa Romance (Latin, Perancis etc) menguasai sekurang-kurangnya 56 peratus Bahasa Inggeris berdasarkan kajian daripada University of New England, Australia pada tahun 2006, manakala Bahasa Germanic itu sendiri hanya merangkumi sekadar 15% sahaja dalam Bahasa Inggeris menunjukkan bahawa betapa sikitnya kosa kata asal dari keluarga Germanic yang masih tinggal. Perlu tahu bahawa Bahasa Inggeris ialah keluarga bahasa Germanic, jadi apa-apa kosa kata yang asli harus dalam keluarga bahasa ini.

Dalam kajian lain yang dibuat oleh Joseph M. Williams yang merupakan professor bahasa di University Chicago menyatakan bahawa kira-kira 58 peratus dalam 10, 000 patah perkataan Bahasa Inggeris yang selalu digunakan dalam kehidupan seharian kita datang dari Bahasa Romance, di mana 29 peratus daripadanya ialah Bahasa Latin, dan 29 peratus lagi datang daripada Bahasa Perancis. Selebihnya 6 peratus pula datang dari Bahasa Greek manakala bakinya adalah dari Bahasa Germanic sendiri dan bahasa asing termasuk Bahasa Melayu. Gambaran lebih jelas diungkapkan dalam infografik yang disertakan dalam artikel.

Kenapa perkara sebegini boleh terjadi pada Bahasa Inggeris? Antara faktor yang dibahaskan ialah pengaruh Bahasa Latin ketika ia masih sebuah lingua franca di Benua Eropah dan proses translasi kebanyakan manuskrip ilmu dari Latin menyumbang kepada pengaruh Bahasa Romance ke dalam Bahasa Inggeris.

Namun, faktor yang paling besar ialah apabila Penaklukan Norman ke atas England pada tahun 1066 telah membawa pengaruh Bahasa Perancis ke dalam England, bahkan Bahasa Perancis juga pernah menjadi Bahasa Pentadbiran pada ketika ini. Jadi, bukanlah sesuatu yang menghairankan kalau anda dapat melihat akar kepada kebanyakan kosa kata dalam Bahasa Inggeris datang daripada bahasa asing, yang bukanlah serumpun dengan mereka.

Fenomena yang sama dapat dilihat pada Bahasa Sepanyol. Ya, Bahasa Sepanyol merupakan sebuah Bahasa Romance seperti mana Bahasa Latin dan Perancis. Apabila Tariq bin Ziyad menakluk Sepanyol ke dalam sfera pengaruh empayar Umaiyyah, ia menandakan detiknya kemasukan pengaruh kebudayaan Arab ke dalam Sepanyol bermula dari senibina sehinggalah ke bahasanya.

Dikatakan bahawa pada hari ini, terdapat 4000 akar kosa kata dalam Bahasa Sepanyol dapat dijejak sejarahnya kepada perkataan Bahasa Arab padahal Bahasa Arab ialah sebuah keluarga bahasa Semitic.

Bukti lain untuk menguatkan hujah ini adalah pada wujudnya 60 peratus kosa-kosa kata Sino-Korea dalam Bahasa Korea moden pada hari ini. Pengaruh Bahasa Cina dalam Bahasa Korea ini dapat dijejak seawal abad ke-2 Masihi apabila Korea mula mengadaptasikan tulisan Cina ke dalam tamadun mereka.

Pengaruh Bahasa Cina di dalam Bahasa Jepun juga mempunyai sejarah yang lebih kurang sama dengan Bahasa Korea. Bahasa Sino-Jepun atau dipanggil sebagai kango ini diperkirakan wujud dan menjadi asas kosa kata Bahasa Jepun sehingga 60 peratus pada hari ini! Dipercayai pengaruh Bahasa Cina mula memasuki Bahasa Jepun pada sekitar abad ke-5 sehingga abad ke-9 Masihi, lagi-lagi pada zaman Dinasti Tang.

Sebagai contoh, pengaruh Bahasa Cina pada dua bahasa ini ialah pada kosa kata sejarah dalam Bahasa Cina ialah “lishi” (sebutan Mandarin), dalam Jepun jadi “rekishi”, dalam Korea jadi “yeoksa”. Selain itu: Telefon – Cina: “dianhua”, Jepun: “denwa”, Korea: “jeonhwa”. Matahari – Cina: “taiyang”, Jepun: “taiyou”, Korea: “taeyang”. Kiranya pengaruh Bahasa Cina ke atas Bahasa Jepun dan Bahasa Korea adalah persis seperti pengaruh Bahasa Romance ke atas Bahasa Inggeris di Eropah.

Dari tiga bukti yang saya persembahkan di atas, maka kita dapat simpulkan bahawa proses pinjaman kosa kata dari bahasa atau tamadun lain adalah sebuah kebiasaan yang dapat dijejak dalam pelbagai bahasa di dunia. Hanya mereka yang jahil, perkauman, sanggup bermain dengan kad yang menjijikkan sanggup melacurkan bahasa kebangsaan kita dengan melontar seribu tuduhan seperti ini.

Tidak ada apa yang perlu dimalukan dan diketawakan pada Bahasa Melayu kita. Yang penting, Bahasa Melayu pernah mencapai zaman kegemilangannya, mencatat ribuan manuksrip ilmu dan menjadi lingua franca. Daripada kita bermain dengan falasi merendahkan bahasa agung ini, adalah moleknya kita sama-sama menaikkan bahasa ini mencapai kegemilangan silam mereka!

Kepada wahai rasis anglophile sekalian, berhentilah daripada mencurah api ke dalam hubungan perpaduan Malaysia, pada saat segenting ini… dan jangan lupa tatap dengan mata kepala sendiri bagaimana bahasa “tuan orang putih” anda meminjam kosa kata Bahasa Melayu di bawah. Ini ialah senarai bahasa Melayu yang dipinjamkan ke Bahasa Inggeris.

agar
amok
attap
bamboo
compound
durian
dammar
ikat
junk
kampong
kapur
kris
launch (ambil dari lancar)
paddy
proa (dari perahu)
ketchup

Maksudnya, tidak ada apa-apa bahasa di dunia ini berdiri superior ke atas bahasa yang lain. Hargailah bahasa ibunda masing-masing beserta kejayaan-kejayaan peradaban yang dicapai oleh mereka.


Kenapa Semalam Orang Cina Main Mercun?

Tengah malam semalam sebenarnya telah memasuki hari ke-9 CNY di mana orang Hokkien akan menyembah Ti Kong (Mandarin: Tian Gong).

Sambutan adalah lebih meriah berbanding hari pertama CNY sebab Tian Gong adalah dewa tertinggi dalam kepercayaan orang Cina.

Tian Gong (天公) ialah Dewa Langit dalam sistem kepercayaan orang Cina. Nama rasminya Hao Tian Shang Di (昊天上帝), Taois panggil Yu Huang Da Di (玉皇大帝), Cina Selatan panggil Tian Gong. Semua merujuk kepada dewa yang sama.

Disebabkan orang Cina anggap langit itu alam tertinggi, maka Dewa Langit dianggap sebagai dewa paling tinggi.

Dalam kepercayaan orang Cina yang asal tidak wujud tuhan pencipta. Dewa Langit juga merupakan makhluk dan dia mempunyai hari jadi.

Menurut Taois dan sub-etnik seperti Hokkien, hari jadinya jatuh pada hari ke-9 tahun baharu.

Kenapa 9? Sebab 9 dianggap digit paling besar dan mulia dalam metafizik Cina.

Tapi bagi sub-etnik seperti Hakka, hari jadi Tian Gong jatuh pada hari pertama CNY.

Tapi cara orang Hokkien menyambut hari jadi Tian Gong adalah lebih well known di Malaysia. Salah satu sebabnya ialah Hokkien merupakan majoriti di kalangan Cina Malaysia (hampir 40%).

Orang Hokkien juga mempunyai legenda berkaitan Tian Gong yang dikatakan berlaku semasa Dinasti Ming (1368-1644).

Dinasti Ming terkenal dengan masalah serangan Wokou (lanun Jepun), dan wilayah Fujian (Hokkien) merupakan tempat yang paling dahsyat diserang.

Diriwayatkan semasa orang Hokkien lari daripada Wokou, muncul satu hutan tebu yang menjadi tempat perlindungan mereka. Mereka selamat dan keluar daripada hutan tersebut pada hari ke-9 CNY.

Maka orang Hokkien menjadikan hari itu sebagai hari berterima kasih kepada Tian Gong.

Bunyi perkataan “tebu” (kam chia) juga hampir dengan “terima kasih” (kam sia) dalam Bahasa Hokkien. Jadi ia dianggap sebagai bahan yang paling sesuai untuk tujuan penyembahan.

Perasan tak bunyi “kam sia” lebih kurang sama dengan “kamsa” dalam Bahasa Korea?

Tak perlu ragu, kedua-dua perkataan berasal dari 感謝. Sebutan Hokkien lebih hampir dengan Korea sebab kedua-dua Hokkien dan Korea ikut sebutan Middle Chinese, tetapi Mandarin tidak (jadi “gan xie”, pelik semacam).


Saintis Barat Pernah Klon Hybrid Manusia Monyet

Penyokong Darwinisme dulu pernah bertembung teruk dengan gelombang konservatisme dalam kalangan penganut Kristian di Amerika Syarikat. Pertembungan ini memang pelik. Evolusi dan agama bergaduh; komunis yang kena penαmpαr dengan dakwaan bukan-bukan terhadap Joseph Stalin.

Semua tahu Kesatuan Soviet tidak amalkan apa-apa agama. Jadi konservatisme tidak suka pada mereka. Atas faktor ini, mereka jadi sasaran mudah. Penαmpαr komunis, cubit Darwinis – tangan sama: Stalin kononnya ingin memperbaharui Teηterα Merah dengan anggota manusia separuh mawas (Johnson, 2011).

Tuduhan tersebut mempunyai asas melalui Ilya Ivanov, seorang pakar biologi yang mengabdikan diri pada jalan tidak beretika ini.

Ivanov bukan satu-satu saintis yang berusaha untuk mencipta spesis gabungan (hybrid). Percubaan mereka sentiasa gagal, walau cara macam mana sekalipun. Sperma manusia tidak boleh menghamilkan mawas, meskipun digaulkan dalam tabung uji.

Rahim wanita pula tidak boleh membawa anak campuran. Salah satu teori menyentuh tentang sistem pembiakan cimpanzi, yang katanya tidak serasi dengan keperluan janin manusiawi (Bosch, 2006).

Tetapi itu cerita dulu. Zaman sekarang, ada banyak halangan terutamanya di Dunia Barat. Semua negara – Amerika Syarikat, Canada dan Kesatuan Eropah – tidak bersetuju atas faktor etika. Jadi sekumpulan saintis daripada Amerika Syarikat dan Sepanyol berhijrah ke China untuk menguji teori janin manusia dan monyet.

Penciptaan Luar Alami

Pasukan saintis yang menjalankan usaha ini tahu risiko dan padah menanti. Mereka berasal daripada Institut Salk dan Universiti Katolik Murcia. Untuk pengetahuan semua, Institut Salk dinamakan sempena Jonas Salk yang membangunkan vaksin polio.

Jadi sudah pasti penyelidikan manusia-monyet dianggap menconteng arang pada wajah institut. Tetapi pasukan saintis ini bukannya ingin meηcαbαr alam pun. Sebaliknya tujuan saintifik mereka adalah untuk menguji “bahan binaan” organik iaitu unsur-unsur genetik.

Tetapi kajian mereka tidak guna sel sperma dan telur daripada manusia dan monyet. Sebaliknya, mereka membawa janin monyet ke China.

Dengan menggunakan teknologi canggih, mereka membatalkan unsur-unsur genetik yang akan membina organ anak monyet. Kemudian mereka masukkan sel stem (stem cells) manusia sebagai pengganti. Bermakna janin tersebut dicαcαtkαη… kemudian disempurnakan.

Tujuan saintifik mereka berakhir di situ, kerana janin kekal ‘hidup’ selepas perubahan dibuat. Jadi mereka menghentikan projek penyelidikan serta merta, ketika janin masih dalam proses untuk membina sistem saraf (otak).

Andainya misi diteruskan, janin tersebut akan menjadi anak monyet yang mempunyai sel manusia. Tiada siapa tahu potensi dan kebolehan haiwan ini, yang mungkin akan mengganggu imbangan alam.

Cuba bayangkan jika anak monyet tersebut biasa dengan hidup dalam hutan sampai boleh merancang dengan rapi seperti seorang manusia.

Sains Tiada Batasan

Ada sesuatu yang menarik tentang eksperimen ini. Jika buang sifat perikemanusiaan, kajian pasukan saintis ini boleh kata menguntungkan manusia juga. Kerana manusia sudah tidak lagi perlu bergantung pada derma organ.

Itu yang cakap awal-awal: jika buang sifat perikemanusiaan. Bermakna anak-anak monyet/manusia dibesarkan bagaikan sistem penternakan organ. Ilmu ini andainya sampai dalam tangan yang salah boleh jadi cacamarba.

Sebab itu sains yang tiada batasan boleh menguntungkan ramai… sekali lagi, jika buang sifat perikemanusiaan.

Mungkin ada baik juga mereka hentikan penyelidikan awal-awal. Tetapi pasukan ini ternyata suka mendalami ilmu kehidupan secara praktikal.

Selepas selesai dengan manusia-monyet, mereka menguji manusia-babi pula yang gagal teruk. Sesudahnya mereka berusaha menggabungkan dua spesis tikus (rat dan mouse) berbeza.

RUJUKAN:

Bosch, T. (2006, November 14). Humanderthals! Slate.

Johnson, E. (2011, November 10). Scientific Ethics and Stalin’s Ape-Man Superwarriors. Scientific American.


Pemimpin Australia Yang Selamba Gelar Ratu Elizabeth ‘Penjajah’

Dunia sekarang sedang pulih daripada kesan penjajahan terdahulu. Macam-macam sebenarnya terjadi pada hari ini berpunca daripada kegiatan penjajah. Tetapi kesan sebegini tidak tertumpu pada negara-negara merdeka seperti Malaysia semata-mata. Hari ini Ratu Elizabeth menjadi ketua negara dalam banyak negara. Dan demikian hari seorang ahli politik Australia menggunakan kebebasan bersuara untuk menyatakan isi hatinya.

Lidia Thorpe memenangi pilihan raya 21 Mei lalu dan semasa mengangkat sumpah dalam dewan politik, beliau menambah dua perkataan yang menggegarkan Australia. Lafaz sumpah yang sepatutnya adalah seperti berikut:

“Aku bersumpah pada nama Tuhan Yang Maha Besar yang aku akan berlaku setia dan taat seperti diminta Oath of Allegience pada Ratu Elizabeth II.”

Namun Lidia melafaz:

“Aku bersumpah pada nama Tuhan Yang Maha Besar yang aku akan berlaku setia dan taat seperti diminta Oath of Allegience pada penjajah Ratu Elizabeth II.”

Dalam bahasa Inggeris, penjajah disebut “the colonizer” (dua patah perkataan). Dan dua ini sudah cukup untuk merencanakan perbincangan baharu yang memperluas dimensi kemerdekaan.

Status Australia Sebagai Negara Merdeka

Kepimpinan Ratu Elizabeth II menuruti cara “jangan masuk campur”. Sistem baginda bina memecahkan kuasa monarki dan institusi politik. Jadi semua bala politik tidak menyentuh monarki. Politik Australia juga tiada kena mengena dengan politik United Kingdom, kedua-duanya bersifat sama rata tanpa sebarang pengaruh yang mampu tanding-menandingi. Sama juga antara United Kingdom dengan Canada, New Zealand dan Papua New Guinea.

Untuk faham apa yang diceritakan, kalian dijemput beli buku POLITIK UNTUK PEMULA. Dalam buku ini, kami bercerita banyak pasal monarki, republik, demokrasi berparlimen dan demokrasi berpresiden. Buku ini boleh dibeli melalui https://bit.ly/3vK4xw5.

Walaupun jadi Ketua Negara (Head of State), Ratu Elizabeth sebenarnya tidak berkuasa. Setiap negara baginda ‘berkuasa’ ada jawatan khas – Governor-General, yang ikut ciri-ciri hanyalah ‘Wakil Monarki’. Mengikut perlembagaan, Governor-General inilah sebenar-benarnya Panglima Tertinggi (Commander-in-Chief). Macam Malaysia misalnya, Yang Di-Pertuan Agong adalah Ketua Monarki, Panglima Tertinggi dan Ketua Negara. Kira dalam Australia, pihak Governor-General inilah jawatan paling tinggi.

Terpisah Tetapi Sama

Mengikut Majlis Perlembagaan, seorang Governor-General berkuasa selama lima tahun sepenggal. Selalunya penyandang jawatan ini bertukar-tukar setiap penggal. Tetapi semuanya atas Ratu Elizabeth II. Jadi secara rasmi, Elizabeth II tetap berkuasa di Australia. Mungkin itulah dalam mata Lidia Thorpe, yang sememangnya panas dengan identiti negara Australia. Beliau pernah saja cakap yang beliau masuk politik untuk ‘mencerobohi’ Parlimen kerana bendera Australia tidak layak untuk berada di situ (Graham, 2022).

Mana tidaknya – darah beliau mengalir baka peribumi seperti suku DjabWurrung, Gunnai dan Gunditjmara. Ibunya pernah mentadbir siasatan Stolen Generations, yang menyelidik kezaliman British terhadap warga peribumi sampai ada definisi “kanak-kanak kasta tengah” (Read, 2006). Jadi semangat anti-establishment memang panas dalam jiwanya.

Selepas menggelar Elizabeth penjajah, banyak media gigih membuat laporan dan liputan. Dan Lidia menggunakan sensasi ini untuk menguar-uar siasatan Stolen Generations di peringkat Senat. Jadi usaha direncanakan ibundanya bersambung sekarang dalam Dewan Senat Australia. Dan hujahnya jelas: “apabila wanita kulit cerah (white women) mati dibunuh, mesti masuk muka depan sampai ada perhimpunan dan dokumentari bagai. Tetapi apabila wanita kulit gelap (Indigenous women), tiada siapa kisah.”

Apa yang berlaku sekarang jelas – dunia sedang pulih daripada kesan penjajahan. Dan Lidia adalah figura yang menggunakan kebebasan bersuara sebagai semak-imbang. Syarikat media pun sama. Demikian hari Ms. Marvel tunjuk macam mana peritnya hidup pada penghujung zaman penjajahan British di India. Memang kena terima sajalah, jawabnya.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:
World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN:

Graham, B. (2022, Jun 23). Greens senator Lidia Thorpe said she is ‘here to infiltrate’ Australia’s Parliament. News AU.

Read, P. (2006). The Stolen Generations: The Removal of Aboriginal Children in New South Wales 1883 to 1969. NSW.


Anak Kecil Yang Berusia Enam Tahun Yang Jadi Tentera Soviet!

Pe.ra.ng Dunia Kedua (WWII) memberi kesan kepada manusia tanpa mengira lapisan umur. Manusia baik tua mahupun muda berjuang di perbatasan bagi pihak Bersekutu atau Axis. Tetapi di Medan Timur (teater WWII di Eropah Timur termasuk Rusia), sebuah rejimen Ten.te.ra Merah mempunyai seorang rekrut yang berusia enam tahun!

Pada musim panas 1942, Seryozha Aleshkov atau Sergei dari perkampungan Gryn, Kaluga mendapati dirinya kini bergelar yatim piatu. Bapanya sudah lama tiada sebelum pepe.ra.ngan berlaku. Sementara ibu dan abangnya ma.ti dibu.n.uh oleh ten.te.ra Jerman selepas mengesyaki dia bekerjasama dengan kumpulan partisan Rusia yang menentang usaha pendudukan Jerman di negara itu (Operasi Barbarossa).

Dibiarkan bersendirian, si anak kecil ini merayau-rayau tanpa tujuan di hutan dalam keadaan terkejut, lapar dan tak terurus. Tetapi nasib Aleshkov berubah apabila sekumpulan unit peninjau Rejimen Pengawal Ra.if.al Ke-142 menjumpainya di situ. Melihat keadaannya itu dan mahu memastikan keselamatannya terjamin, komander rejimen Mikhail Vorobyov memilih untuk menjadikannya sebagai anak angkat dan ahli rejimen termuda.

Sejak itulah, Aleshkov berusaha menjadikan dirinya berguna dalam setiap operasi rejimen. Kebiasaannya, si kecil ini ditugaskan menghantar akhbar dan surat kepada subunit-subunit. Tetapi dia akan sentiasa pulang ke markas untuk meminta lebih banyak tugasan.

Pada satu hari, semasa Aleshkov melaksanakan tugasan hariannya, dia mengesan kedudukan sekumpulan ten.te.ra Jerman yang berperanan sebagai unit pengesan sokongan ar.ti.leri. Selepas dilaporkan kepada markas tentang kedudukan mereka, ten.te.ra Soviet segera mengha.pu.skan kedudukan pihak musuh.

Menjelang November 1942, Rejimen Pengawal Ra.if.al Ke-142 dihantar bertugas ke medan terbaru konflik Soviet-Jerman, Stalingrad (kini Volgograd). Di sinilah, keberanian si kecil ini terus menyerlah sehingga melayakkannya mendapat pingat Merit Pertempuran (For Combat Merit).

Apabila kedudukan rejimen mereka dibe.di.l dengan art.il.eri-art.il.eri Jerman, salah satu be.di.lan mengakibatkan bapa angkatnya Vorobyov tertimbus dalam runtuhan bangunan. Aleshkov cuba mengeluarkannya tetapi tidak berhasil dengan kudratnya yang tidak seberapa. Lantas, dia meminta bantuan beberapa anggota rejimen lain untuk mengeluarkannya.

Apabila mereka berjaya mengeluarkan Vorobyov, ajaibnya bapa angkat Aleshkov masih hidup walaupun masih dalam keadaan terkejut dan cedera. Dalam surat mengandungi penghargaan terhadapnya, pihak ten.te.ra menyifatkan kegembiraannya dan sayang kepada unit memberi keyakinan kepada rejimen dalam mengharungi cabaran sukar merupakan satu anugerah terindah kepada mereka. Pada ketika itu, Aleshkov baru saja berusia tujuh tahun.

Yang pasti, pengalaman te.mp.ur si kecil ini bukan mudah. Semasa menyeberangi Sungai Severny Donets, Aleshkov hampir lemas. Dan pada satu masa yang lain, kenderaan yang dinaikinya terlanggar periuk api sekaligus menyaksikan ramai ten.te.ra Soviet terbu.n.uh. Tetapi entah bagaimana, si kecil itu terselamat.

Pada satu ketika, beberapa orang ten.te.ra rejimen mencadangkan Aleshkov untuk mengenakan pakaian uniform leftenan muda Soviet. Malangnya, pengikat bahunya yang berkilat membuatkan beberapa juruterbang Luftwaffe (ten.te.ra udara Jerman) menyangka si kecil itu merupakan pegawai ten.te.ra biasa. Dan ini mendorong mereka melepaskan tem.ba.kan menerusi mesi.nga.n mereka.

Salah satu tem.ba.kan mereka mengenai tumit Aleshkov. Menurut abang angkatnya yang juga anak Vorobyov, Vyacheslav, bapanya merasa bersalah atas apa yang berlaku kerana tidak menyangka gurauan itu hampir meragut nyawa anak kesayangannya itu.

Tugasan Aleshkov di perbatasan berakhir di Poland. Komander Divisyen Ten.te.ra Ke-62, divisyen di mana si anak kecil itu berkhidmat, Jeneral Vasily Chuikov memutuskan untuk menghantarnya ke sekolah ten.te.ra Suvorov. Sebagai tanda penghargaan, beliau turut menghadiahkan sepucuk pi.st.ol Browning khas kepadanya.

Bagaimanapun, hasratnya untuk menyertai dunia keten.te.raan seperti Vorobyov tidak kesampaian. Ini selepas Aleshkov didapati mengalami masalah kesihatan yang tercetus akibat merokok pada usia muda. Dia kemudiannya menyambung pengajian dalam jurusan undang-undang dan tinggal di Pergunungan Ural untuk baki hayatnya. Aleshkov menemui Penciptanya pada 1990 semasa berusia 54 tahun.

RUJUKAN:

Egorov, Boris. (2021). The six-year-old soldier who fought in WWII. Russia Beyond.

Sumber gambar: Russia Beyond


Pawagam P. Ramlee: Panggung Wayang Bumiputera Milik P. Ramlee

Tanpa pawagam, pembikinan sesebuah filem itu tiada ertinya kerana tidak dapat dinikmati oleh penonton. Walaupun pada tahun 2020 ini kita mempunyai pilihan untuk menonton filem dalam pelbagai aplikasi penstriman, pengalaman menonton filem di pawagam masih relevan serta mempunyai keunikannya yang tersendiri.

Bapa Perfileman Malaysia, P. Ramlee telah lama melihat akan kepentingan sebuah pawagam dalam dunia perfileman khususnya di tanah airnya sendiri. Sepanjang beliau berkecimpung dalam dunia perfileman, tayangan filem-filem Melayu dimonopoli oleh dua buah syarikat gergasi iaitu Shaw Brothers dan Cathay Keris.

Kedua syarikat ini dimiliki oleh hartawan yang bukan bumiputera. Setelah keringat para penggiat seni perfileman kita diperah, hampir kesemua hasil keuntungan telah dibawa pulang ke tanah asal mereka sehingga mereka mampu menjadi empayar filem di Asia.

Untuk memecahkan monopoli ini serta menyemarakkan kegiatan ekonomi kaum bumiputera, P. Ramlee mengambil inisiatif untuk mendirikan pawagamnya sendiri. Setelah keluar daripada syarikat Perusahaan Filem Nasional (PERFIMA) pada awal tahun 1973, P. Ramlee bersama-sama H.M. Shah dan Salleh Ghani telah menubuhkan syarikat perfileman Rumpun Melayu. Mereka bertiga merancang untuk menerbit, mengedar dan menayangkan filem-filem melalui penubuhan syarikat baharu ini.

Usaha pertama Rumpun Melayu yang diketuai oleh penghibur serba boleh ini ialah menyewa sebuah panggung wayang lama bernama Queen Cinema yang terletak di Jalan Tuanku Abdul Rahman, Kuala Lumpur.

Pada asalnya ia merupakan sebuah panggung wayang lama milik seorang ceti yang bekerja di pejabat Datuk Bandar Kuala Lumpur. Pawagam tersebut kemudiannya disewakan kepada Rumpun Melayu di mana P. Ramlee adalah pengarah urusannya, manakala H.M. Shah bertindak sebagai pengerusi.

Walau bagaimanapun, keadaan panggung wayang ini terlalu usang dan memerlukan wang yang banyak untuk dibaiki. P. Ramlee sangat bertuah kerana segala perbelanjaan untuk memperbaiki panggung wayang usang ini telah dibiayai oleh H.M. Shah. Beliau mengeluarkan wang sebanyak $100, 000 untuk membuat penambahbaikan di panggung wayang tersebut.

Dalam satu temubual, P. Ramlee menyatakan bahawa panggung wayang yang tidak sepertinya ini adalah usaha permulaan syarikat Rumpun Melayu bagi mendorong kaum bumiputera untuk lebih bergiat dalam industri filem di Malaysia.

Beliau mensifatkan panggung wayang itu sebagai detik permulaan perkembangan industri filem bumiputera dia negara ini. Beliau juga menyatakan harapannya agar ada pihak yang tampil ke hadapan untuk menyalurkan segala tenaga dan bantuan yang diperlukan bagi mencapai maklumat tersebut.

Pada awalnya, P. Ramlee menamakan panggung wayang itu sebagai Pawagam Rumpun. “Pawagam” merupakan akronim yang dicipta oleh P. Ramlee untuk menggantikan perkataan panggung wayang gambar yang panjang.

H.M. Shah bersama Salleh Ghani dan Ramli Ismail meneruskan juga usaha untuk mendirikan Pawagam Rumpun. Setelah perbincangan dibuat, tempat P. Ramlee telah digantikan dengan balunya, Saloma. Nama Pawagam Rumpun telah ditukar menjadi Pawagam P. Ramlee sebagai satu penghormatan serta untuk mengenang jasanya yang besar dalam dunia perfileman Melayu.

Kemudahan fasiliti di Pawagam P. Ramlee tidaklah seperti pawagam GSC, TGV atau MBO pada hari ini. Pawagam P. Ramlee hanya beratapkan zink dan berdindingkan papan. Ia hanya menggunakan kipas siling dan tidak mempunyai penghawa dingin. Kerusi tempat duduk penonton yang digunakan pula ialah kerusi kayu.

Pawagam ini  boleh menampung seramai 600 orang penonton dalam satu masa. Insan yang pernah menjadi projectionist di pawagam tersebut ialah Zulkiflee Salleh, anak kepada Salleh Ghani. Salleh Ghani sendiri pernah menjaga kaunter tiket sebelum diserahkan tugas tersebut kepada pelakon crook, Osman Botak. Osman Botak sering muncul di dalam filem-filem arahan P. Ramlee di Merdeka Film Studio.

Pawagam P. Ramlee telah dirasmikan oleh Dato’ Harun Idris, Menteri Besar Selangor pada 15 Ogos 1973. Pada hari perasmian itu juga sebuah filem dari Indonesia yang berjudul …Dan Bunga-Bunga Berguguran (1970) arahan Wim Umboh telah diberi keistimewaan dalam persembahan sulung Pawagam P. Ramlee.

Hasil kutipan pada majlis perasmian tersebut telah diserahkan kepada Yayasan Pelajaran Selangor untuk tujuan amal. Pawagam P. Ramlee kemudiannya beroperasi dengan menayangkan filem-filem yang diimport dari luar seperti filem Indonesia, Hindi dan Inggeris. Jadual tayangan filem di Pawagam P. Ramlee ialah pada jam 3:15 petang, 6:45 petang dan 9:15 malam setiap hari.

Dari jauh pawagam ini boleh dilihat dengan jelas kerana terpampang dengan simbol ‘Rumpun Melayu’ yang berlambangkan serumpun padi berpecah lima. Lambang itu mempunyai tulisan ‘Bersatu, Berpakat, Berjimat, Bersefahaman dan Berdikari’. Di puncak bangunan ini pula terdapat serumpun padi yang tertulis ‘SR’. Menurut H.M. Shah, ‘SR’ itu bermaksud Shah-Ramlee. Ia juga boleh dimaknakan dengan Saloma-Ramlee.

Pada awal November 1982, kewujudan pawagam ini menjadi satu isu apabila pihak Dewan Bandaraya Kuala Lumpur (DBKL) telah menarik lesen perniagaan Pawagam P. Ramlee kerana pemiliknya gagal membaiki kerosakan di dalam dan luar kawasan pawagam yang mampu membahayakan keselamatan orang ramai. Sebulan selepas itu, Pawagam P. Ramlee telah dirobohkan oleh DBKL kerana tiada tindakan susulan yang diambil oleh pemilik.

Kini, tapak Pawagam P. Ramlee sudah bertukar menjadi tempat letak kereta di ibu kota Kuala Lumpur. Segala harapan dan impian P. Ramlee juga turut roboh bersama sisa runtuhan pawagam ini. Apa yang tinggal hanyalah kenangan penonton yang pernah menonton filem di pawagam bersejarah ini.

RUJUKAN:

Kelab Filem & Muzik Melayu Klasik (KFMMK)

Ramli Ismail, 1998. Kenangan Abadi P. Ramlee. Kuala Lumpur: Penerbit Adichipta Sdn. Bhd.

Ahmad Sarji, 1999. P. Ramlee: Erti Yang Sakti. Subang Jaya: Pelanduk Publications (M) Sdn. Bhd.

Hidir Ali Razali, 2018. Di Sebalik Tirai Layar. Ampang: Patriots Publication


Piring Astro Menghala Ke Arah Kiblat?

Isu ini penting untuk dijelaskan kepada
masyarakat disebabkan masih ramai yang beranggapan bahawa piring astro itu
menghala ke arah kiblat.

Benarkah piring astro menghala ke arah
kiblat?

TIDAK BENAR!

Jika kita menjadikan arah piring astro
sebagai petunjuk arah kiblat, maka, akan berlaku ralat yang sangat besar.

Arah kiblat kita akan terpesong berpuluh –
puluh darjah dari arah sebenar.

Kenapa?

Untuk pengetahuan semua, piring astro yang
menghala ke arah barat itu menghadap satelit MEASAT yang terletak di orbit
geopegun di atas lautan Hindi. Kedudukannya berada di atas Khatulistiwa iaitu
latitud 0° dan longitud 91.5° Timur.

Kedudukan Kaabah iaitu kiblat kita pula
adalah:-

Latitud 21.4225° Utara, Longitud
39.8262° Timur.

Azimut satelit MEASAT dari lokasi di
Malaysia dalam lingkungan 232° sehingga 268°.

Azimut arah Kiblat dari lokasi di Malaysia
pula dalam lingkungan 290° sehingga 293°.

Jelas disini menunjukkan perbezaan sudut
yang ketara antara azimut satelit MEASAT dan Azimut arah kiblat.

Tiada satu pun piring astro di Malaysia
yang menghala ke arah kiblat.

Sebagai contoh:

Pulau Langkawi.

Azimut Satelit MEASAT:-

Azimut arah kiblat :-

Ada perbezaan sudut sekitar 59°.

Arah kiblat akan terpesong jauh dari arah
sebenar jika menjadikan piring astro sebagai petunjuk arah kiblat.

Adakah cara lain yang lebih tepat untuk
mencari arah Kiblat?

Terdapat pelbagai cara yang kita boleh
gunakan untuk mencari arah kiblat.

Antaranya adalah, kita boleh menggunakan
kaedah dengan melihat bayangan yang terhasil di kawasan masing – masing
semasa  Istiwa’ Adzam di Kaabah berlaku.

Istiwa’ Adzam di Kaabah merupakan satu
peristiwa apabila Matahari berada tegak di atas Kaabah sehingga bayangan Kaabah
tidak akan kelihatan ketika itu

Ketika kedudukan Matahari berada  di atas Kaabah, arah bertentangan dengan
bayang objek tegak yang terhasil di tempat lain boleh digunakan untuk mencari
arah kiblat.

SETAHUN HANYA DUA KALI.

Umum mengetahui, Kita tidak akan melihat Matahari
berada di lokasi sama setiap hari disebabkan kecondongan paksi Bumi semasa
mengelilingi Matahari.

kita di Bumi akan melihat Matahari Kadang
“bergerak” ke arah utara dan kadang kelihatan “bergerak” ke
arah selatan.

Begitu juga dengan peristiwa istiwa’ adzam,
ia tidak berlaku setiap hari disebabkan kedudukan Matahari yang tidak tetap di
tempat yang sama setiap hari apabila dilihat oleh pemerhati di bumi

Dalam setahun hanya dua kali sahaja Matahari
berada tegak diatas Kaabah iaitu pada:-

~ 28 Mei

( * 27 Mei pada tahun lompat )

Waktu : 5.16 pm

~ 16 Julai

( * 15 Julai pada tahun lompat )

Waktu :
5.28 pm

Cara Cara Menyemak Arah Kiblat dengan
Menggunakan Kaedah Istiwa’ Adzam:

1)
Semak waktu yang digunakan.

Pastikan waktu yang tertera pada jam
atau sebagainya mengikut waktu piawai.

(Contoh : waktu yang tertera pada tv)

2) Berada dikawasan lapang.

3) Pastikan cahaya matahari kelihatan .

4) Cari objek lurus seperti kayu atau
sebagainya.

5) Pacakkan objek lurus tersebut di atas
permukaan rata.

6) Pastikan bayang objek lurus yang
terhasil boleh kelihatan dengan jelas.

7) Tunggu waktu istiwa’ adzam bermula.

8) Ketika istiwa’ adzam berlaku,  buat satu garisan bertentangan dengan bayang
yang dihasilkan objek lurus tadi.

9) Garis bertentangan yang dibuat
merupakan arah kiblat.

Sekian.

‘Majulah Falak Untuk Ummah ‘

RUJUKAN:

-sudut piring astro

( www.dishpointer.com
)

-sudut kiblat

( www.falak.unisza.edu.my/calc/?name=kiblat
)


Datuk Aziz Satar Pernah Mendapat Tawaran Hollywood

Pada tahun 2009, seniman Datuk Aziz Satar telah menerima satu panggilan telefon dari sebuah ‘talent agency’ yang berpusat Singapura. Wakil agensi tersebut bertanggungjawab mencari bakat dari rantau Asia bagi mengisi watak untuk satu filem terbitan antarabangsa.

Nama Aziz Satar menjadi pilihan mereka dan mahu berbincang dengannya lebih lanjut. Satu pertemuan telah diadakan di Singapura untuk membincangkan tentang watak, skrip, jadual penggambaran, pembayaran dan sebagainya. Selepas perbincangan selesai, Aziz Satar diberi masa untuk membuat keputusan samada menerima tawaran tersebut atau sebaliknya.

Watak yang diberikan hanyalah satu ‘scene’ sahaja, tetapi memerlukannya untuk berada di lokasi penggambaran di Bali selama lebih kurang dua minggu. Jika Aziz Satar ingin membawa seorang pembantu, ia tidak dibiayai oleh pihak produksi, sebaliknya segala perbelanjaan adalah atas tanggungan sendiri. Seperti yang kita sedia maklum, Bali merupakan sebuah pulau yang mempunyai banyak gunung-gunung berapi yang masih aktif. Mengenangkan perkara itu, Aziz Satar agak khuatir dengan keselamatannya berada di sebuah tempat berisiko tinggi berseorangan buat jangka waktu yang agak lama. Memandangkan usianya ketika itu sudah pun menjangkau 84 tahun dan sudah pasti beliau memerlukan seorang pembantu dikalangan ahli keluarga. Di Bali juga agak sukar untuk mendapat makanan halal, walaupun ada, tetapi tidak banyak. Namun masalah bayaran langsung tidak difikirkannya. Dan setelah memberi pertimbangan yang sewajarnya, Aziz terpaksa melepaskan peluang tersebut.

Filem yang dimaksudkan adalah filem Hollywood “EAT, PRAY, LOVE” lakunan Julia Roberts. Watak yang sepatutnya diberikan kepada Aziz Satar adalah sebagai ‘medicine man’ Ketut Liyer. Jika tidak, Aziz Satar merupakan seniman kedua era filem Melayu hitam putih selepas Ibrahim Pendek yang berpeluang berlakun dalam filem Hollywood. Walaupun seniman Salleh Melan pernah turut berlakon dengan produksi filem Gold Snake dari Italy, tetapi ianya tidak ada kena mengena dengan Hollywood. Turut terpilih membintangi filem ini adalah pelakon senior dari Indonesia iaitu Chistine Hakim.

Pada tahun 2013 pula, satu lagi syarikat produksi menghubungi Aziz Satar untuk menawarkan satu watak bagi filem terbitan Singapura. Wataknya seorang atuk yang memberi dorongan kepada cucu perempuannya menceburi sukan tinju. Namun kali ini perbincangan lanjut tidak sempat diadakan kerana Aziz Satar telah menolak terlebih awal. Antara alasannya adalah beberapa perkara mengenai pengurusan yang dianggap tiada tara baginya sebagai seorang seniman veteran. Sekali lagi peluang membintangi filem antarabangsa terpaksa dilepaskan. Akhirnya watak di dalam filem berjudul Banting itu telah diberi kepada Osman Zailani yang juga sahabat baik kepada Aziz Satar.

Soal wang tidak pernah menjadi ukuran dalam menjalankan tanggungjawab. Dalam membuat satu-satu keputusan tentang tawaran, perkara lain selain daripada bayaran diambil kira dahulu. Walaupun dalam beberapa situasi, wang perlu diambil kira, namun secara dasarnya semangat dan ‘passion’ melebihi segalanya. Itulah dia seniman sejati.

Sumber: Sandakiah Azez (Anak)


Realiti Sebenar Disebalik UEC

Sebagai seorang Melayu yang pernah dapat didikan 4 tahun di Sekolah Menengah Persendirian Cina Chong Hwa Jalan Ipoh Kuala Lumpur, ingin sangat aku nak tambah sepatah dua kata pasal mengenai manifesto BN dan PH untuk iktiraf UEC. Aku pun baru tahu ada manifesto ni. Ada kritikan yang akan dilontarkan.

Aku mulakan dulu apa itu UEC atau Unified Examination Certificate. Dulu waktu sekolah, benda ni lah yang kita paling takut sekali sebagai pelajar, dalam Mandarin kita panggil 统一考试 atau 统考. Seingat aku, UEC ni dibahagikan kepada dua fasa, satu kita ambil waktu form 3, satu kita ambil waktu form 5 atau form 6.

Dekat Malaysia, selain daripada Sekolah Kebangsaan dan Sekolah Jenis Kebangsaan yang kita sedia maklum, korang mungkin pertama kali dengar Sekolah Menengah Persendirian Cina macam sekolah Chong Hwa aku ni, kalau dalam tulisan English, dia ada kurungan P, yang bermaksud “private”, kalau dalam tulisan penuh Cina, dia ada kurungan 独, yang bermaksud “merdeka, asing, sendiri.”

Dulu zaman aku sekolah menengah, top schools untuk sekolah private Cina ni ada dua dekat KL, kalau bukan sekolah aku Chong Hwa, kedua orang mesti kenal Confucian Private School; sekolah lain tu ada, tapi aku tak berapa ingat. Pencapaian akademik sekolah aku Chong Hwa tu antara yang top among Chinese private secondary schools in Malaysia.

Yuran tak payah cakap, mahal tapi berbaloi dengan segala macam ilmu akademik yang kau dapat dalam tu, sebulan RM 300 tak lari. Seawal tingkatan satu, diorang dah pecahkan sains dan matematik kepada fizik, kimia, bio dan algebra, geometry dan lagi satu apa entah aku lupa. Aku dah belajar pasal Archimedes Method seawal tingkatan 2 dan 3 lagi.

Nak describe pasal sekolah private yang kena ambil UEC ni cuma ada satu je kata adjektif: Seksa.

Selain daripada bahasa Malaysia, tiada satu pun subjek yang mudah atau average bagi aku dulu, dari English dia, Mandarin dia, Add Math dia, Sejarah dia, you name it. Itu belum aku cakap pasal subjek 文言文古文, iaitu Bahasa Cina Lama/kuno, syair dia, terjemahan teks dari kuno ke moden, kitab-kitab kuno yang orang China tanah besar kena hafal, kita kat Chong Hwa hafal benda yang sama. Buku sejarah dia setebal dua ibu jari, boleh kata setiap halaman buku tu ada highlight penting, dan diajar dalam bahasa Mandarin. Subjek accounting aku waktu form 4 adalah dalam bahasa English.

Macam aku cakap, tulisan aku akan ada emosi sikit. Dan ini perspektif aku sebagai seorang yang membesar di kalangan Cina Malaysia yang dapat didikan elit seawal usia 13 tahun.

Sebelum aku mula, ni aku siapkan sekali gambar berdata untuk pencapaian UEC tahun 2017 seluruh negara. Perhatikan tiga baris pertama dalam subjek bahasa, 华文 Bahasa Mandarin, 马来西亚文 Bahasa Malaysia, dan 英文 English. Perhatikan row paling kanan, peratus gagal— Bahasa Malaysia peratus gagal paling tinggi di antara ketiga-tiga bahasa.

Emosi ni muncul bila aku masuk kolej di Guangzhou pada tahun 2006 sehabis SPM. Dulu aku agak bangga dan rasa gah bila berbahasa Mandarin di Malaysia, tiap kali aku jumpa Cina Malaysia, aku dok pumpang aku ni bekas budak Chong Hwa, sekolah private elit paling power di Malaysia. Aku bangga bila dapat potong harga beli Nokia dekat Pertama Kompleks pakai bahasa Mandarin.

Tapi semua bangga ni hilang bila aku jumpa Cina Thailand, Cina Indonesia dan Cina Madagascar di Guangzhou.

Sebelum aku kejar degree aku dalam perguruan Mandarin, aku pernah melepak sekali dengan kawan-kawan lama dari Chong Hwa dekat satu kedai mamak di Jalan Ipoh, friends reunion lah katakan. Kita ketawa, kita ingat balik memori lama waktu sekolah menengah.

Tapi, tak seorang pun dari kawan Cina aku yang ingin berborak dengan aku dalam Bahasa Malaysia. Waktu tu, aku rasa perkara tu perkara remeh, mungkin waktu tu aku sendirian je Melayu di kalangan diorang, so we chose to communicate in Mandarin.
————————

“Kenapa sesama engkorang tak bercakap dalam bahasa Malaysia eh?”

Aku ingat lagi Bun Chok Ling, kawan Cina aku dari Singkawang Indonesia, tegur aku dekat dalam dorm sebab dia perasan aku berhubung dengan Cina Malaysia pakai Mandarin.

“Oh, aku takkan cakap aku ni Cina, aku akan cakap aku ni orang Thai, memang aku keturunan Cina, tapi bahasa pertama aku bahasa Thai, bukan Mandarin.”

Apirak Tee pernah terangkan ke aku waktu aku tanya dia pasal bangsa dan suku yang ada dekat Thailand. Apirak ni antara kawan Thailand aku yang paling power tahap Mandarin dia waktu kolej, tapi sesama pelajar Thailand yang lain, dia akan berhubung pakai bahasa kebangsaan mereka, Thai.

Bila waktu habis main bola di padang kolej, cemburu betul aku tengok pelajar-pelajar dari negara lain berhubung sesama sendiri dalam bahasa kebangsaan diorang. Yang Cina Thai dengan bahasa Thai dia, yang Cina Myanmar dengan bahasa Myanmar dia, yang Cina Ecuador dan Venenzuela dengan bahasa Latin dia.

Engkau nak aku cerita macam mana keluarga mertua Cina aku dekat Madagascar tu cakap bahasa Malagas yang baru dua generasi dekat Afrika tu? Tak payahlah, sedih nanti kau bandingkan dengan Cina Malaysia punya bahasa kebangsaan.

Kau pergi ke hujung Indonesia yang nama tempat Makassar tu pun kau akan nampak dan dengar Cina dia bersembang dalam loghat tempatan. Malaysia? Orang macam Namewee yang hina Negaraku yang mereka jadikan idola.

Rakyat sesebuah negara itu bersatu salah satu sebabnya kerana bahasa, satu bahasa.

Dari zaman merdeka lagi, pimpinan negara yang kebanyakkan terdiri dari bangsa Melayu tak pernah menghalang aktiviti kebudayaan dan agama dan dari bukan Melayu. Malah kita yang Melayu ni yang serap kebiasaan mereka: kitorang, diorang, apa benda, tak ada hal, etc.

Dari zaman tok nenek kita lagi kita diajar hormat tetamu, banyakkan bertolak ansur, terima kekurangan orang lain.

Tapi…

Engkau marah kan bila tengok golongan LGBT, liberal, sekular selinap masuk ke Malaysia? Sama juga orang Eropah marah bila tengok ada orang nak tegakkan Syariah dekat tanah mereka. Sama juga aku marah bila tengok Cina Malaysia tak reti berbahasa kebangsaan. Sama juga bila Utusan Malaysia pampang headline besar “Apa lagi Cina mahu?”

Untuk apa aku berbangga dengan kemampuan bahasa Mandarin dan Kantonis aku, walhal mereka yang dah lebih 3 generasi di Malaysia tu masih gagap berbahasa kebangsaan?

Itu semua emosi, sense of belonging, jati diri.

Sekarang, sebagai rakyat Malaysia, aku takkan pernah berbangga dapat bertutur fasih dalam Mandarin, apatah lagi depan Cina Malaysia, sikit pun tak bangga. Itu cuma satu kelebihan sepertimana seorang Melayu boleh berbahasa Arab.

Tapi sebagai seorang Melayu, aku ingin sekali tengok setiap Cina di Malaysia fasih berbahasa kebangsaan seperti Ong Kim Swee. Bukan sahaja pencapaian jurulatihnya yang kita banggakan, malah bahasa Melayu-nya buat kita rasa nak berborak lama dengan beliau.

Supaya kita lebih bersatu.

Beberapa point penting yang aku dapat dari pembaca lain untuk seimbangkan penulisan aku:

1. Keadaan berbeza dengan Cina Malaysia yang tinggal di negeri Kelantan dan Terengganu.

2. Keistimewaan Melayu.

3. Nisbah penduduk di sesuatu tempat yang bagi kesan kepada proses asimilasi antara kaum, contoh Kelantan & Terengganu, bilangan kaum Cina lebih rendah, mereka bercampur dengan orang setempat dan keupayaan untuk berbahasa dalam loghat setempat tiada masalah.

4. Masalah kelangsungan sekolah Jenis Kebangsaan, Tamil & Cina: penyatuan semua kaum di bawah satu sekolah.

5. Masalah orang Melayu sendiri yang tak menitikberatkan perjuangan bahasa.

6. Masalah YB dan Menteri-Menteri Besar di Parlimen yang bukan Melayu yang tunggang langgang bahasa Kebangsaan mereka.

7. Perbandingan paling dekat: Indonesia.

发英
学号 01712
吉隆坡中华独中


Bahaya Menanti Ikhwanul Muslimin

1. Mengejutkan sekali tidak sampai tiga hari Arab Saudi mengisytiharkan Kesatuan Ulama Islam Sedunia yang turut dipimpin Presiden PAS Tuan Guru Haji Abdul Hadi Awang sebagai pertubuhan pengganas, serangan bom berskala besar telah meledak di bumi Mesir.

2. Pada hakikatnya, serangan berdarah di Mesir ini hanyalah satu daripada lapan peristiwa geopolitik semasa yang boleh mengundang fitnah dan bencana besar ke atas gerakan Islam yang berpengaruh di dunia, iaitu Ikhwan Muslimin. Ikhwan Muslimin sememangnya sejak sekian lama terkenal sebagai gerakan Islam yang dimusuhi Arab Saudi kerana perjuangan politik Islam tanpa kompromi terhadap order ‘Petrodollar’ yang didominasi Amerika Syarikat.

3. Selain peristiwa tindakan Arab Saudi melabel Kesatuan Ulama Islam Sedunia sebagai pengganas dan peristiwa pengeboman di Mesir, enam peristiwa lain yang boleh menggugat Ikhwan Muslimin ialah pengukuhan kuasa Putera Mahkota Mohammad Bin Salman di Arab Saudi, ura-ura kerjasama Arab Saudi-Israel, broker perdamaian Hamas-Fatah di Palestin yang dilakukan oleh sekutu Arab Saudi iaitu UAE, penerusan pemulauan Qatar oleh Arab Saudi dan sekutunya, serangan peluru berpandu Houthi yang disokong Iran ke Riyadh, serta masalah dalaman di Turki yang menanti masa menggugat Erdogan.

4. Mesir ialah antara destinasi di mana pengaruh Ikhwan Muslimin kuat bertapak, selain daripada di beberapa negara lain seperti Qatar, Turki, dan Palestin. Maka tidak menghairankan sebenarnya apabila serangan sewaktu Solat Jumaat yang mengorbankan lebih 200 nyawa di Mesir Jumaat baru-baru ini segera dituduh sebagai didalangi ‘pengganas’ – suatu istilah yang kini secara langsung ditujukan kepada Kesatuan Ulama Islam Sedunia. Kesatuan Ulama Islam Sedunia yang dituduh sebagai pertubuhan pengganas pada hakikatnya turut dianggotai sarjana terkemuka Ikhwan Muslimin seperti Prof. Dr. Yusuf al-Qaradhawi.

5. Perlu diketahui sebelum ini gelaran ‘pengganas’ serta ‘pemberontak’ sering digunakan pemerintah Mesir semasa terhadap Ikhwan Muslimin selepas tentera pimpinan Jeneral al-Sisi merampas kuasa daripada Presiden Mohammed Morsi yang memenangi pilihan raya secara demokratik atas tiket dan sokongan Ikhwan Muslimin. Mesir pada hari ini adalah sekutu kuat Arab Saudi.

6. Qatar yang juga merupakan antara sekutu Arab Saudi dalam Majlis Kerjasama Teluk (GCC) sebelum ini telah dipulau kerana melindungi beberapa tokoh gerakan Ikhwan Muslimin, termasuklah Prof. Dr. Yusuf al-Qaradhawi.

7. Apabila Arab Saudi menekan Qatar, maka secara tidak langsung Ikhwan Muslimin telah turut terjejas. Siapa individu di sebalik dasar luar Arab Saudi ini? Tidak lain tidak bukan Putera Mohammad Bin Salman yang kini telah mengukuhkan kuasanya di istana Arab Saudi. Beliau bukan sahaja menyingkirkan beberapa putera yang boleh menyaingi beliau untuk mewarisi takhta pemerintahan Arab Saudi kelak, bahkan sudahpun berjaya menguasai pelbagai posisi strategik seperti sektor keselamatan dan ekonomi.

8. Pastinya sebagai bakal pewaris takhta Arab Saudi, Putera Mohammad Bin Salman akan melihat gerakan seperti Ikhwan Muslimin sebagai ancaman pada masa hadapan di mana anak muda Saudi kini terdedah dengan idea-idea politik luar menerusi perkembangan teknologi semasa. Ikhwan Muslimin bukan sahaja berpengaruh dari segi gerak kerja di lapangan, tetapi juga dalam ‘berdakwah’ menyebarkan idea perjuangan mereka dalam pelbagai saluran media.

9. Sememangnya ada khabar yang bertiup kencang bahawa Arab Saudi kini mulai bekerjasama dengan musuh ketat dunia Arab, dunia Islam, dan Ikhwan Muslimin sendiri, iaitu Israel. Meskipun tuduhan sedemikian dinafikan Arab Saudi, namun bacaan percaturan politik semasa tidak menguntungkan buat Ikhwan Muslimin sekiranya benar Riyadh menjalinkan kerjasama tidak rasmi dengan Israel terutama sekali dalam hal ehwal perisikan, teknologi, dan persenjataan.

10. Israel tentunya masih mengingati apa yang mampu dilakukan Ikhwan Muslimin terhadap penguasaan mereka ke atas bumi Palestin dan Baitulmaqdis sewaktu Presiden Morsi memimpin Mesir dalam tempoh yang singkat 2012-2013 yang lalu. Hamas iaitu cabang Ikhwan Muslimin di Palestin yang berjuang menentang Israel bukan sahaja mendapat sokongan yang kuat, bahkan berjaya melindungi Gaza sewaktu Morsi berkuasa. Maka pastinya Israel akan cuba untuk memanipulasi permusuhan Arab Saudi-Ikhwan Muslimin demi kepentingan mereka.

11. Perkembangan semasa perdamaian Fatah-Hamas juga perlu diawasi secara terperinci dari segi impaknya kepada kepentingan jangka panjang Ikhwan Muslimin. Hal ini demikian kerana broker perdamaian tersebut iaitu Mohammed Dahlan adalah individu yang direstui UAE, iaitu sekutu kuat Arab Saudi. Secara mudahnya, kerajaan campuran Palestin antara Hamas-Fatah kelak pastinya akan lebih cenderung kepada pengaruh Arab Saudi dan bukannya Ikhwan Muslimin sekiranya pelan pembentukan kerajaan campuran Palestin ini tidak dinilai secara mendalam.

12. Turki di bawah kepimpinan Erdogan juga adalah merupakan antara kuasa yang selesa dengan Ikhwan Muslimin. Walau bagaimanapun, di sebalik kejayaan kerjasama Turki-Iran-Rusia dalam menstabilkan Syria selepas menewaskan Daesh di sana, serta kejayaan Erdogan mengukuhkan kuasa beliau selaku Presiden Turki beberapa bulan lalu, Ankara akan berterusan berhadapan masalah dalaman bukan sahaja daripada isu Kurdish, tetapi juga saki-baki gerakan Fethullah Gulen. Malah para pemberontak Daesh juga masih menghadirkan ancaman ke atas kestabilan Turki dalam jangka masa panjang.

13. Serangan peluru berpandu berterusan puak Houthi ke Riyadh, Arab Saudi juga menggugat keupayaan Ikhwan Muslimin untuk menguatkan pengaruh mereka dalam kalangan warga Arab Saudi dan juga di negara-negara sekutunya seperti UAE, Bahrain, dan Kuwait. Hal ini demikian kerana serangan berkenaan dilihat sebagai ancaman yang didukung Iran – iaitu kuasa Parsi yang majoriti daripada lebih 80 juta populasinya menganut fahaman Syiah dan sekian lama dianggap mencabar dominasi Islam versi Sunni. Hasilnya, Arab Saudi dan negara sekutunya akan dilihat sebagai wira pelindung kepada Islam versi Sunni dalam menghadapi ancaman Iran yang Syiah, apatah lagi dalam keadaan dua kota suci umat Islam iaitu Mekah dan Madinah yang kini berada dalam naungan Arab Saudi. Kesimpulannya, gabungan lapan perkembangan geopolitik semasa yang telah dikupas ini tidak kondusif sama sekali buat gerakan Ikhwan Muslimin.

Oleh: Abdul Muein Abadi
Penulis ialah Pensyarah Program Sains Politik Universiti Kebangsaan Malaysia (UKM)


Muzium Mumia Guanajuato – Bermula Dari Tragedi Wabak Taun

Pada tahun 1947, Ray Douglas Bradbury (lahir 1920), seorang penulis skrin dan cerita pendek masyhur dari Amerika Syarikat, melawat bandar Guanajuato, Mexico bersama seorang rakannya yang bernama Grant Beach. Dalam kunjungannya itu, beliau sempat singgah di sebuah ruangan yang meninggalkannya dengan satu pengalaman ngeri. Dalam bahagian pengenalan kepada The Stories of Ray Bradbury, beliau meluahkan bagaimana seramnya tempat yang dikunjungi itu, “Pengalaman tersebut sangat melukakan dan menakutkan saya. Ketika melalui detik-detik itu, saya berasa tidak sabar untuk keluar dari Mexico (dan pulang ke rumah). Saya alami mimpi ngeri tentang kematian, dan (di dalam mimpi itu juga) tubuh saya berada di sebuah dewan mayat. Besarnya ketakutan yang saya alami itu hinggakan saya perlu menulis The Next in Line untuk menenteramkan diri.”

Lokasi yang dikunjungi oleh Ray Douglas Bradbury itu tidak lain dan tidak bukan adalah ruang bawah tanah tempat penyimpanan mumia (ossuary) yang pada tahun 1968 atau 1967, dibuka secara rasmi sebagai Muzium Mumia Guanajuato. Muzium yang terletak di bandar tengah-tengah Mexico ini menempatkan koleksi mumia yang terbentuk secara semula jadi yang paling banyak di dunia, iaitu sebanyak 108 atau 111 mumia pernah disimpan di tempat penyimpanan tersebut. Sejarah di sebalik mumia-mumia Guanajuato ini boleh dijejak kembali pada tahun 1833, tahun di mana bandar itu diserang wabak taun.

Berikutan wabak
yang tersebar luas berkenaan, jumlah tanah perkuburan ditambah dari semasa ke
semasa bagi menampung jasad korban yang semakin menimbun. Antara lokasi tanah
perkuburan tambahan adalah San Cayetano dan Canada de Marfil. Keadaan sebegini
berlanjutan sehingga 30 tahun lamanya, membuatkan tanah-tanah perkuburan di
bandar Guanajuato penuh dan tidak lagi mampu untuk memuatkan jasad-jasad korban
taun yang lain.

Lantaran itu, pihak penguasa menggubal satu polisi yang boleh dianggap sebagai satu penindasan terhadap penduduk tempatan. Apakah polisi tersebut? Polisi tersebut berupa cukai kubur yang jumlah biayanya adalah sebanyak 170 peso bagi bayaran penuh, ataupun 50 peso setahun bagi tempoh tiga tahun (mula dikutip dari tahun 1865 hingga 1958). Bagi keluarga yang mempunyai ahli keluarga yang sudah pun meninggal dunia dan dikuburkan di salah sebuah tanah perkuburan di bandar Guanajuato, mereka dikehendaki membayar cukai kubur tersebut. Sekiranya cukai gagal dibayar, pihak berkuasa akan bertindak menggali dan menceroboh mayat ahli keluarga tersebut.

Walaupun begitu,
kebanyakan penduduk tempatan memilih untuk tidak membayar cukai, sama ada atas
faktor pilihan peribadi mahupun kerana tidak berkemampuan. Akibatnya, kira-kira
90% kubur diceroboh dan mayatnya dikeluarkan dari tanah perkuburan.

Kubur pertama
yang diceroboh adalah milik seorang doktor Perancis yang bernama Remigio Leroy.
Oleh kerana doktor Remigio merupakan warga asing yang meninggal dunia semasa
mengunjungi bandar Guanajuato (meninggal dunia di perantauan), maka ahli
keluarganya tidak tahu-menahu tentang cukai kubur. Justeru, kuburnya menjadi
yang pertama digali iaitu pada tanggal 9 Jun 1865 Masehi.

Apa yang berlaku
selanjutnya memberi kejutan yang bukan kepalang kepada pekerja-pekerja yang
melakukan kerja-kerja penggalian. Cangkul dihayun, tanah digali dan dinaikkan.
Cangkul dihayun dan terus dihayun, perlahan-lahan mendedahkan apa yang tertanam
di sebalik tanah kering di bumi Guanajuato itu. Tidak semena-mena, mereka
menemukan sekujur mayat, milik Dr. Remigio Leroy yang berada dalam keadaan
terpelihara – tidak reput! Puluhan mayat lain yang turut dibongkar juga berada
dalam keadaan sedemikian.

Kesemua mayat, atau kini lebih sesuai disebut sebagai mumia, terpelihara kondisinya secara semula jadi berikutan faktor tanah dan juga cuaca. Penemuan mumia-mumia ini menimbulkan satu lagi permasalahan baharu buat pihak penguasa bandar Guanajuato – di mana mereka mahu tempatkan puluhan atau mungkin seratus mumia ini? Lantas, mumia-mumia itu pun diletakkan di sebuah ruang penyimpanan bawah tanah (ossuary). Ia terus dijaga dan dipelihara oleh pekerja-pekerja tanah perkuburan, supaya seandainya terdapat mana-mana keluarga yang membuat pembayaran cukai kubur untuk menuntut mayat ahli keluarga mereka, maka mayat atau mumia berkenaan akan dikebumikan semula di tanah perkuburan.

Berita tentang
kewujudan ‘gudang mumia’ ini dengan pantas tersebar dalam kalangan penduduk
tempatan dan bahkan orang dari jauh, hinggakan ramai yang tertarik untuk
berkunjung ke tempat penyimpanan mumia berkenaan. Keadaan sebegini dilihat oleh
para penjaga tempat berkenaan sebagai sebuah peluang untuk menjana pendapatan
tambahan, lantas mereka pun mula mengenakan bayaran kepada orang ramai yang
mahu memasuki tempat penyimpanan mumia itu.

Kira-kira pada tahun 1968, iaitu 10 tahun selepas polisi cukai kubur dilupus, lokasi berkenaan secara rasmi dibuka sebagai sebuah muzium, dikenali sebagai Museo de las Momias, atau Muzium Mumia. Sejak itulah, bandar Guanajuato semakin masyhur dan menggamit kunjungan para pelancong dari pelbagai tempat. 12 tahun kemudian iaitu pada tahun 1970, kepopulariti Muzium Mumia Guanajuato meningkat naik lagi apabila sebuah filem seram Mexico yang bertajuk Santo Versus the Mummies of Guanajuato ditayangkan. Filem ini mengisahkan tentang seorang ahli gusti yang bernama Santo berlawan dengan mumia-mumia Guanajuato yang dihidupkan semula secara magis. Menerusi budaya pop sebegitu, bandar Guanajuato pun menerima tempias apabila pelancong semakin berbondong-bondong untuk menyaksikan sendiri bagaimana rupa mumia-mumia sebenar.

Kebanyakan nama-nama mumia di muzium tersebut tidak lagi diketahui kecuali beberapa yang terkemuka. Antaranya seperti Dr. Remigio yang dikenali menerusi jambang pendek yang tebal. Begitu juga dengan Ignacia Aguilar, mumia wanita yang menyimpan sebuah kisah tragis di sebalik kematiannya. Beliau dikatakan menghidap suatu penyakit aneh yang membuatkan jantungnya berhenti untuk beberapa ketika. Dalam salah sebuah kejadian, jantungnya berhenti lebih dari sehari. Hal ini membuatkan keluarganya menganggap beliau telah pun meninggal dunia, lantas mereka pun mengebumikannya. Ketika pihak penguasa membongkar kuburnya, jasadnya ditemui dalam keadaan menghadap ke bawah, dengan postur menggigit lengan dan mulutnya pula dipenuhi dengan darah – menggambarkan betapa deritanya beliau menemui ajal akibat ditanam hidup-hidup.

Selain daripada
dua mumia yang boleh kita kenali namanya ini, terdapat juga mumia yang dianggap
sebagai mumia paling kecil di dunia. Mumia ini milik seorang bayi yang
meninggal dunia ketika dilahirkan, justeru mumianya dipamerkan bersama dengan
ibunya yang terkorban semasa cuba melahirkannya. Kebanyakan mumia di Muzium
Mumia Guanajuato, yang kini sejumlah 59 mumia dipamerkan, hadir bersama pakaian
yang dikenakan oleh mereka semasa mereka dikebumikan.

Walaupun pada mulanya mumia-mumia ini dilayan sebagai satu sumber pendapatan (menerusi cukai dan bayaran masuk ke ruang penyimpanan), merentas masa, ianya disikapi dengan lebih baik. Misalnya pada tahun-tahun awal ia mula dipamerkan kepada umum, mumia-mumia berkenaan hanya disandarkan sahaja pada dinding. Namun beberapa tempoh kemudian, pihak muzium mula menggunakan bekas kaca untuk menyimpan dan mempamerkan mumia-mumia tersebut dengan lebih kemas dan terpelihara. Beberapa orang saintis juga menjalankan kajian ke atas beberapa mumia di muzium berkenaan untuk mendapatkan maklumat lanjut mengenai latar belakang mereka.

RUJUKAN

David Goran. (13
Ogos 2016). The Mummies of Guanajuato, Mexico have a sad history that dates
back to a cholera outbreak in 1833. The Vintage News.
https://www.thevintagenews.com/2016/08/13/the-mummies-of-guanajuato-mexico-have-a-sad-history-that-dates-back-to-a-cholera-outbreak-in-1833/

Gabe Paoletti.
(6 Oktober 2017). See The Screaming Guanajuato Mummies Whose Face Remain Frozen
in Terror. All That Interesting.
https://allthatsinteresting.com/guanajuato-mummies

Reuben Westmaas.
(31 Mac 2017). There are 111 “Naturally Formed” Mummies in Guanajuato.
Curiosity.
https://curiosity.com/topics/there-are-111-naturally-formed-mummies-in-guanajuato-curiosity/

Wu Mingren. (4
Jun 2016). Evicted from a Cemetry and into a Museum: The Multitude of Mummies
of Guanajuato. Ancient Origins.
https://www.ancient-origins.net/history/evicted-cemetery-and-museum-multitude-mummies-guanajuato-006025


Saintis Temui Cara Untuk Mudakan Manusia 30 Tahun Lebih Awal!

Dalam lipatan sejarah, manusia sentiasa berangan bukan saja mempunyai kehidupan abadi tetapi sentiasa kekal muda. Ia satu obsesi yang sentiasa muncul dalam lipatan sejarah manusia. Dan beberapa hari lepas, saintis merasakan telah menemui resepi untuk memudakan kembali sel manusia sebanyak 30 tahun!

Ini berdasarkan satu kajian di Institut Babraham, Cambridge yang diterbitkan dalam jurnal eLife. Penyelidik-penyelidik Cambridge mendedahkan mereka berjaya memprogramkan semula sel-sel kulit peserta dari usia 38 hingga 53 dan menjadikannya muda sebanyak 30 tahun. Ini termasuk memulihkan kembali fungsi sel lama yang hilang akibat peredaran masa.

Bagi menguji teori mempermuda semula sel kulit, satu eksperimen yang meniru luka kebakaran dijalankan. Menerusi eksperimen itu, sel-sel yang lebih tua didedahkan kepada campuran bahan kimia bagi memprogram semula sel untuk berkelakuan seperti sel muda dan membuang semua perubahan yang berkait dengan usia.

Eksperimen sebegini bukan sesuatu yang baru di mana ia berjaya dicapai dalam 50 hari. Tetapi untuk eksperimen terbaru ini, ia berjaya dicapai dalam tempoh 13 hari dan menjadikan sel jauh lebih muda.

Kaedah terbaru ini berdasarkan teknik transkripsi Yamanaka, teknik pembaharuan kulit yang dipelopori oleh pemenang Hadiah Nobel dari Jepun, Dr Shinya Yamanaka. Teknik ini menyaksikan sel lama daripada ibu bapa ditukar menjadi sel muda bayi yang baru lahir untuk dijadikan sebagai sel stem. Ini merupakan satu contoh papan kosong biologi tanpa sebarang penanda perubahan umur.

Penyelidikan yang dijalankan oleh Institut Babraham dianggap satu langkah ke hadapan. Ini kerana teknik ini tidak memadamkan terus sel lama. Sebaliknya, proses pemprograman semula menghalang proses ini separuh jalan sekaligus membantu saintis mencari keseimbangan antara menjadikan sel muda dengan mengekalkan fungsi asal sel.

Teknik mempermuda kulit ini juga dilihat memberi kesan positif kepada gen-gen yang berkait dengan penyakit berkait usia. Ini termasuk gen APBA2 yang dikaitkan dengan Alzheimer dan gen MAF yang ada kaitan dengan penyakit katarak.

Begitupun, mekanisme di sebalik proses ini masih lagi belum difahami. Justeru, kajian lebih lanjut perlu dijalankan memandangkan ia boleh menjadi pencetus kanser. Setelah semua kemungkinan ini diketahui, barulah ia boleh diaplikasikan untuk ubat jana semula (regenerative medicine).

RUJUKAN

Ng, K. (2022, 9 April). RESEARCHERS REVERSE AGEING IN HUMAN SKIN CELLS BY 30 YEARS. The Independent.

Hall, R. (2022, 8 April). Scientists make further inroads into reversing ageing process of cells. The Guardian.

Sumber gambar: Getty Images


Konsep Multiverse/Parallel Universe Dalam Spider-Man: Into The Spider-Verse

Dalam filem ‘Spider-Man Into The Spider-Verse’, konsep dunia selari (parallel universe/multiverse) telah
menjadi antara salah satu tema utama. Saya akan bentangkan teori-teori dunia
selari yang popular dan saya akan kesimpulankan teori mana yang hampir bertepatan
dengan filem Spiderman ini.

1. Tafsiran Dunia Kuantum

Selain daripada tafsiran Copenhagen yang cukup terkenal, dunia selari
juga merupakan salah satu tafsiran yang menggambarkan realiti dunia kuantum.

Tafsiran ini pertama kali diusulkan oleh Hugh Everett. Menurut beliau, sebelum runtuhnya fungsian gelombang (wave-function collapsed), alam telah melahirkan banyak dunia kerabarangkalian kewujudan.Agak rumit. Dengan kata lain, setiap pilihan alternatif yang kita ada akan melahirkan dunia selari yang baru.

Sebagai contoh, di dunia ini anda menerima lamaran seorang wanita, tetapi anda mempunyai pilihan untuk menolak. Pilihan/alternatif ini telah melahirkan dunia selari yang baru.

Konsep dunia selari bagi teori ini agak popular digambarkan dalam dunia
sains fiksyen seperti Steins;Gate.

2. Teori Tetangsi (String Theory)

Teori Tetangsi adalah pendekatan yang paling kuat untuk menyatukan
relativiti dan mekanik kuantum untuk mencapai Teori Segala Jagat (The Theory of Everything). Sekiranya
saintis dapat menyelesaikan Teori Tetangsi, manusia sudah boleh memahami segala
mekanik dan daya alam ini. We understand
everything about universe!

Teori ini masih tidak selesai kerana untuk menyatukan relativiti dan mekanik kuantum, perlunya ada dimensi ekstra. Kita duduk dalam 3 dimensi ruang dan 1 dimensi masa. Jadi, kita wujud dalam 4 dimensi. Tetapi Teori Tetangsi telah menggambarkan sebanyak ada yang kata 10 dimensi, ada yang kata 11 dimensi, malah ada yang kata 26 dimensi.

Jadi, sekarang ini saintis mempunyai dua pilihan; sama ada menerima
bahawa sebenarnya dunia selari ini wujud ataupun selesaikan permasalahan Teori
Tetangsi ini dengan ‘menghapuskan’ dimensi-dimensi ekstra ini daripada gambaran
matematik.

Bagi saintis yang menerima bahawa dunia selari ini wujud, mereka
berusaha untuk membuktikan kewujudan tersebut melalui eksperimen. Dalam teori
ini, dunia selari wujud satu satah dengan kita. Dengan kata lain, dunia-dunia
lain duduk dalam satu garis masa dengan kita, cuma kita tidak nampak dan tidak
dapat access ke dunia selari ini. Kadangkala,
saintis gelar dimensi-dimensi ini sebagai dunia membran (brane-worlds).

3. Teori Alam Buih (Bubble
Universe).

Apabila saintis menyebut alam (universe),
mereka sebenarnya merujuk pada alam yang dapat dicerap (observable universe) yang mempunyai keluasan 93 bilion tahun
cahaya. Dengan kata lain, cahaya mengambil 93 bilion tahun untuk bergerak dari
hujung ke hujung alam yang kita boleh cerap.

Ini yang manusia boleh cerap. Kita masih tidak mengetahui sama ada alam
ini mempunyai sempadan ataupun keluasannya bersifat tidak terhingga (infinity).Tetapi dalam teori ini, alam
yang kita boleh cerap adalah alam bersempadan. Terdapat alam lain yang cukup
jauh daripada kita wujud di luar sana dan kesemua mereka berkemungkinan
mempunyai hukum fizik dan pemalar yang berbeza dengan kita.

Kemudian, dalam filem Spider-man ini teori mana lebih bertepatan dan bersesuaian?

Saya berpendapat, dunia selari menurut Teori Tetangsi lebih bertepatan
dan bersesuaian. Ini sebabnya;

i. Dalam filem ini, Spiderman-spiderman dari dunia/dimensi lain
bertembung antara satu sama lain kerana berlakunya kepincangan (malfunction) ke atas pemecut zarah. Sebelum
ini, saintis pernah cuba untuk membuktikan kewujudan dimensi-dimensi ekstra
melalui penghasilan lohong hitam mini (mini
black hole).

Penghasilan lohong hitam ini, menurut mereka dapat menghubungkan antara
dimensi kita dan dimensi lain kerana lohong hitam mampu mengoyakkan fabrik
dimensi ruang-masa lalu menghubungkan dengan dimensi ruang-masa dunia lain.
Perkara ini boleh terjadi pada dunia selari Teori Tetangsi saja kerana
dimensi-dimensi ekstra duduk dalam satu satah dengan kita.

Teori Alam Buih terlalu jauh dan Tafsiran Mekanik Kuantum tidak pernah
menjelaskan di mana dimensi mereka duduk.

ii. Dimensi-dimensi ekstra dalam Teori Tetangsi tidak menggambarkan
dunia alternatif untuk kita. Maksudnya, tiada sejarah alternatif dari dimensi
lain. Mungkin saya tidak wujud di dunia dimensi sana. Mungkin juga saya wujud
di dimensi lain.

Ini menjelaskan mengapa dalam filem Spiderman ini semua Spiderman
berbeza-beza dan identiti serta nama berbeza. Kita juga tidak menafikan kita
ada Peter Parker yang berbeza-beza. Ada dua Peter Parker.

Wilson Fisk pun cuba untuk mendapatkan isteri dan anaknya yang alternatif
dari dunia dimensi lain. Tetapi dalam tafsiran Mekanik Kuantum, mempuyai diri
sendiri versi alternatif adalah wajib kerana dunia selari ini ‘lahir’ daripada
kita.

iii. Namun, saya juga tidak menafikan mungkin juga Miles Morales wujud
di dunia dimensi lain, tetapi tidak ditunjukkan kerana tidak signifikan dan
orang normal, bukan Spiderman.

iv. Selalunya, cerita-cerita fiksyen Marvel dan DC visualkan dunia
selari mereka seperti Alam Buih. Ada bumi banyak. Tetapi itu pun tidak jelas
jarak antara Bumi-bumi ini. Selalunya divisualkan dekat-dekat. Tidak pasti sama
ada itu sekadar mahu memudahkan gambaran dan penjelasan ataupun ia sememangnya
begitu.

Selesai. Terima kasih kerana membaca!


Pengenalan Ringkas Perubatan Ibnu Sina

Perubatan Ibnu Sina merujuk kepada sebuah sistem perubatan yang berdasarkan pengajaran dan penulisan Ibnu Sina dalam bidang perubatan. Ibnu Sina dikenali juga dengan nama Latin beliau iaitu Avicenna.

Sistem perubatan yang dikemukakan oleh Ibnu Sina merupakan hasil kesinambungan dan penambahbaikan yang dilakukan oleh beliau terhadap sistem Perubatan Greek. Tokoh awal Perubatan Greek ialah Hippocrates dan Galen. Penulisan kedua-dua tokoh ini dikaji oleh para ilmuwan Islam setelah berlaku penterjemahan daripada Bahasa Greek kepada Bahasa Arab.

Walaupun terdapat ramai tokoh-tokoh Islam yang terlibat dalam bidang perubatan, Ibnu Sina tetap menjadi rujukan utama dalam sistem Perubatan Greek-Arab. Penulisan Ibnu Sina yang paling berpengaruh dalam bidang perubatan ialah Al-Qānūn fī al-Ṭibb yang dikenali di Barat sebagai The Canon of Medicine. Di peringkat antarabangsa, sistem ini lebih dikenali sebagai Perubatan Yunani (Unani Medicine).

Dua negara yang masih mengamalkan Perubatan Ibnu Sina secara meluas ialah India dan Pakistan. Namun tidak dapat dipastikan sejauh mana penggunaan Perubatan Ibnu Sina di sana, sama ada ia menjadi dasar ilmu perubatan yang disokong oleh Perubatan Moden, atau ia hanya sekadar sokongan bagi Perubatan Moden yang menjadi dasar.

Secara umumnya, ada dua tajuk besar dalam perubatan, iaitu;

1. Perubatan Teoretikal
2. Perubatan Praktikal

PERUBATAN TEORETIKAL

Perubatan Teoretikal membincangkan perkara-perkara yang bersifat teori seperti pengetahuan mengenai struktur tubuh, fungsi tubuh, jenis penyakit dan punca penyakit. Perubatan Teoretikal boleh dikelaskan dalam 4 tajuk iaitu;

1. Keadaan Sihat
2. Keadaan Sakit
3. Punca Keadaan
4. Tanda Keadaan

Keadaan Sihat

Keadaan Sihat merujuk kepada struktur dan fungsi tubuh yang normal. Ia dikenali juga dengan nama “Perkara-Perkara Tabi’i” (Umūr Ṭabī‘iyyah). Dalam Perubatan Ibnu Sina, tubuh yang sihat mempunyai 7 ciri yang utama iaitu;

1. Unsur (Arkān).
2. Sifat (Mizāj).
3. Humor (Akhlāṭ).
4. Organ (A‘dā’).
5. Roh (Arwāḥ).
6. Tenaga (Quwâ).
7. Fungsi (Af‘āl).

Unsur ialah struktur yang paling asas bagi manusia. Gabungan unsur menghasilkan pelbagai struktur lain. Terdapat 4 jenis unsur iaitu Api, Angin, Air dan Tanah.

Sifat ialah kualiti yang ada pada unsur dan gabungan unsur. Terdapat 4 sifat yang asas iaitu Panas, Sejuk, Kering dan Basah. Setiap unsur memiliki 2 sifat. Api bersifat Panas dan Kering, Angin bersifat Panas dan Basah, Air bersifat Sejuk dan Basah, Tanah bersifat Sejuk dan Kering.

Humor ialah cecair tubuh. Terdapat 4 jenis humor iaitu Damm (darah), Balgham (dahak), Ṣafrā’ (hempedu kuning) dan Sawdā’ (hempedu hitam). Damm mewakili unsur Angin serta bersifat Panas dan Basah. Balgham mewakili unsur Air serta bersifat Sejuk dan Basah. Ṣafrā’ mewakili unsur Api serta bersifat Panas dan Kering. Sawdā’ mewakili unsur Tanah serta bersifat Sejuk dan Kering.

Organ ialah struktur pejal yang terhasil daripada humor. Terdapat dua jenis organ iaitu organ tunggal (a‘dā’ mufradah) dan organ gabung (a‘dā’ murakkabah). Organ tunggal dalam Perubatan Ibnu Sina merujuk kepada ‘tisu’ dalam Perubatan Moden seperti lemak, tulang dan daging. Organ gabung pula menepati istilah organ dalam Perubatan Moden seperti jantung, hati, ginjal dan peparu.

Roh ialah sejenis gas halus yang memberikan keupayaan hidup kepada manusia. Jika dibandingkan dengan Perubatan Moden, roh boleh disamakan dengan gas oksigen.

Tenaga ialah keupayaan semula jadi yang mentadbir segala proses dalam tubuh. Terdapat 3 jenis tenaga iaitu Tenaga Tabi’i yang mengurus nutrien, tumbesaran dan keturunan, Tenaga Hayawani yang mengurus penghasilan tenaga, suhu badan dan pergerakan, Tenaga Nafsani yang mengawal segala proses Tabi’i dan Hayawani melalui proses sensori (input) dan motor (output).

Fungsi ialah segala proses yang berlaku dalam tubuh. Terdapat 2 jenis fungsi iaitu Fungsi Tunggal seperti penyerapan nutrien yang hanya melibatkan Tenaga Tabi’i sahaja, dan Fungsi Gabung seperti rasa lapar yang melibatkan Tenaga Tabi’i dan Tenaga Nafsani.

Keadaan Sakit

Keadaan Sakit merujuk kepada struktur dan fungsi tubuh yang tidak normal. Perbincangan utama bagi tajuk ini ialah jenis-jenis penyakit. Penyakit dibahagikan kepada dua iaitu penyakit struktur dan penyakit fungsi.

Penyakit struktur dibahagikan kepada 2 kategori iaitu Penyakit Struktur Tunggal dan Penyakit Struktur Gabung. Ada 3 jenis Penyakit Struktur Tunggal iaitu perubahan mizāj (sifat) struktur, perubahan kuantiti dan kualiti struktur, serta pemisahan struktur. Penyakit Struktur Gabung pula melibatkan gabungan Penyakit Struktur Tunggal seperti bengkak. Penyakit fungsi melibatkan perubahan fungsi tubuh sama ada secara kuantitatif atau kualitatif.

Punca Keadaan

Punca Keadaan ialah perkara-perkara yang boleh menyebabkan Keadaan Sihat dan Keadaan Sakit. Secara umum, perkara yang memberi kesan kepada kesihatan mungkin bersifat wajib, iaitu semua manusia tidak terlepas daripada menghadapinya, ia dinamakan Punca Daruri. Ada juga perkara yang memberi kesan kepada manusia, namun ia tidak bersifat wajib, ia dinamakan Punca Tidak Daruri. Jadi ada 2 jenis punca secara umum iaitu;

1. Punca Daruri
2. Punca Tidak Daruri

Punca Daruri merangkumi 6 perkara asasi yang wajib dihadapi oleh semua manusia iaitu;

1. Persekitaran
2. Makanan dan Minuman
3. Gerak dan Diam Jasmani
4. Gerak dan Diam Rohani
5. Tidur dan Jaga
6. Pengurungan dan Pengosongan

Persekitaran merujuk kepada tempat tinggal, jenis tanah, bentuk muka bumi, udara sekeliling, cuaca setempat, udara sekeliling dan pertukaran musim.

Makanan dan minuman merujuk kepada apa yang dimasukkan ke dalam mulut dan perut, sama ada pepejal atau cecair, nutrien atau ubatan.

Gerak dan diam jasmani merujuk kepada aktiviti luaran yang bersifat fizikal seperti berjalan, berlari, melompat, duduk, berbaring, meniarap dan terlentang.

Gerak dan diam rohani merujuk kepada aktiviti dalaman yang bersifat mental dan emosional seperti berfikir, berkhayal, marah, gembira, takut, sedih, suka dan benci.

Tidur dan jaga merujuk kepada kesedaran seseorang manusia, iaitu sama ada ia sedar dan dinamakan jaga ataupun ia tidak sedar dan dinamakan tidur. Keadaan tidak sedar merangkumi keadaan pengsan, koma dan pitam.

Pengurungan dan pengosongan merujuk kepada bahan-bahan dalam tubuh yang dibuang dari tubuh atau dibiarkan begitu sahaja. Antara proses pengosongan bahan dalam tubuh ialah pemuntahan melalui ubat pemuntah, pencaharan melalui ubat pencahar dan perdarahan melalui fasdu (faṣd/venesection), bekam atau torehan. Apabila proses pengosongan tidak dilakukan, bahan-bahan tersebut dianggap menghadapi proses pengurungan.

Adapun Punca Tidak Daruri, ia merujuk kepada perkara-perkara lain yang memberi kesan kepada tubuh selain daripada 6 Punca Daruri. Sebahagian Punca Tidak Daruri tidak bertentangan dengan tabi’at tubuh seperti berpakaian, bermusafir, mandi dan bersenam. Ada juga Punca Tidak Daruri yang bertentangan dengan tabi’at tubuh seperti letupan, kebakaran, luka, terpotong, pelanggaran dan terjatuh.

Tanda Keadaan

Tanda Keadaan ialah perkara-perkara yang boleh menunjukkan Keadaan Sihat dan Keadaan Sakit. Tanda Keadaan boleh dikesan melalui struktur tubuh atau fungsi tubuh.

Struktur tubuh yang sempurna dari segi warnanya, bentuknya, kedudukannya, bilangannya dan saiznya menunjukkan keadaan tubuh yang sihat. Manakala keadaan struktur tubuh yang tidak sempurna menunjukkan keadaan tubuh yang sakit.

Fungsi tubuh yang sempurna dari segi jenisnya dan kadarnya menunjukkan keadaan tubuh yang sihat. Manakala fungsi tubuh yang tidak sempurna menunjukkan keadaan tubuh yang sakit.

Dalam Perubatan Ibnu Sina, terdapat 4 kaedah utama untuk menilai keadaan tubuh iaitu dengan memerhati perkara-perkara berikut;

1. Mizāj
2. Nadi
3. Urin
4. Tinja

Pemerhatian mizāj boleh dilakukan dengan melihat beberapa aspek fizikal pada tubuh seperti kegemukan yang menunjukkan sifat basah, kekurusan yang menunjukkan sifat kering, kegelapan kulit yang menunjukkan sifat panas dan kecerahan kulit yang menunjukkan sifat sejuk.

Nadi juga boleh digunakan untuk mengetahui keadaan tubuh. Nadi yang cepat menunjukkan sifat panas, manakala nadi yang perlahan menunjukkan sifat sejuk. Nadi yang terasa penuh menunjukkan sifat basah, manakala nadi yang terasa kosong menunjukkan sifat kering. Pemerhatian nadi memerlukan sensitiviti yang tinggi, pengalaman yang banyak dan masa yang panjang.

Analisis urin dan tinja merupakan antara teknik diagnosis yang kompleks dalam Perubatan Ibnu Sina selain daripada analisis nadi.

Melalui urin dan tinja, seseorang perawat boleh mengetahui keadaan tubuh khususnya mengenai sistem penghadaman, sistem urinari dan ‘kematangan’ nutrien dalam tubuh. Warna yang gelap atau kemerahan menunjukkan sifat panas yang berlebihan, manakala warna yang cerah atau pucat menunjukkan sifat sejuk yang berlebihan.

PERUBATAN PRAKTIKAL

Perubatan Praktikal membincangkan aplikasi Perubatan Teoretikal demi mencapai dua matlamat iaitu mengekalkan kesihatan dan menghilangkan penyakit. Jadi ada 2 tajuk utama bagi Perubatan Praktikal iaitu;

1. Penjagaan Kesihatan
2. Perawatan Penyakit

Penjagaan Kesihatan

Penjagaan kesihatan merupakan proses mengekalkan keadaan tubuh yang sihat supaya struktur dan fungsinya sentiasa normal. Penjagaan kesihatan menggunakan konsep persamaan, yakni keadaan tubuh dipastikan agar sentiasa sama pada setiap masa. Ringkasnya ia bersifat memelihara.

Penjagaan kesihatan boleh dicapai dengan menguruskan Punca Keadaan dengan baik, sama ada Punca Daruri seperti makanan, pergerakan dan perasaan, ataupun Punca Tidak Daruri seperti pakaian, permusafiran dan senaman.
Selain itu, terdapat penjagaan kesihatan yang bersifat khusus dengan merujuk kepada golongan tertentu seperti penjagaan bayi dan kanak-kanak (pediatrik) serta penjagaan orang tua (geriatrik).

Perawatan Penyakit

Perawatan penyakit merupakan proses mengembalikan keadaan tubuh yang tidak normal kepada keadaan tubuh yang normal semula. Perawatan penyakit menggunakan konsep pertentangan, yakni keadaan tubuh yang sakit itu dilawan dengan rawatan yang bertentangan dengan keadaan penyakit, supaya keadaan tubuh berubah kepada keadaannya yang asal. Ringkasnya ia bersifat memulihara.

Perbincangan perawatan penyakit melibatkan 3 perkara utama iaitu;

1. Jenis Rawatan
2. Teknik Rawatan
3. Krisis Penyakit

Terdapat 3 jenis rawatan yang digunakan dalam Perubatan Ibnu Sina iaitu;

1. Administrasi (tadbīr)
2. Medikasi (adwiyah)
3. Regimentasi (a‘māl al-yād)

Perawatan secara administrasi ialah perawatan dengan menguruskan Punca Keadaan. Contohnya ialah memperbetulkan cara makan, waktu makan, cara tidur, waktu tidur serta mengawal perasaan.

Perawatan secara medikasi ialah perawatan dengan menggunakan bahan-bahan yang bersifat ubatan seperti menggunakan herba dan akar kayu tertentu. Terdapat 3 jenis bahan ubatan yang utama iaitu mineral, tumbuhan dan haiwan.

Perawatan secara regimentasi ialah perawatan yang melibatkan penggunaan tangan, sama ada penggunaan tangan semata-mata seperti mengurut dan memperbetulkan sendi atau tulang yang mengalami dislokasi, ataupun penggunaan tangan berserta peralatan tertentu seperti pembekaman, pembedahan dan penyeterikaan (cauterization).

Perawatan penyakit dilakukan dengan menggunakan 3 teknik asas iaitu;

1. Pengurangan
2. Penambahan
3. Pembetulan

Dalam Perubatan Ibnu Sina, humor merupakan komponen penting yang menentukan keadaan tubuh, kerana semua organ dalam tubuh mendapat bahan-bahan daripada humor, jika humor adalah baik maka baiklah organ-organ lain lalu sihatlah seseorang itu. Keadaan humor yang sebaliknya menghasilkan keadaan tubuh yang sebaliknya.

Atas dasar itu, kebanyakan penyakit berlaku dengan sebab keadaan humor yang tidak baik. Jadi penyelesaian pertama yang dilakukan oleh perawat adalah dengan mengeluarkan humor-humor tertentu melalui teknik pengurangan. Teknik ini lebih dikenali sebagai pengosongan (istifrāgh), ia dilakukan secara medikasi atau regimentasi. Contoh pengosongan secara medikasi ialah penggunaan herba tertentu untuk merangsang proses pemuntahan dan pencaharan. Contoh pengosongan secara regimentasi ialah melakukan pembekaman dan perdarahan.

Ada penyakit yang berlaku kerana nutrien yang berlebihan, bukan kerana kerosakan humor. Dalam penyakit sebegini, pengurangan bermaksud mengurangkan pengambilan nutrien yang berlebihan tersebut.

Teknik penambahan pula merujuk kepada proses menambahkan bahan tertentu khususnya nutrien ke dalam tubuh, sama ada kerana sesuatu penyakit itu disebabkan oleh nutrien yang tidak cukup, ataupun untuk mengembalikan nutrien dan bahan yang telah hilang setelah proses pengurangan atau pengosongan dilakukan.

Teknik perawatan yang seterusnya ialah pembetulan. Pembetulan merupakan perawatan yang bersifat kualitatif, berbanding dengan pengurangan dan penambahan yang bersifat kuantitatif.

Teknik pembetulan digunakan untuk memperbaiki mizāj tubuh seseorang yang terkeluar daripada mizāj yang sepatutnya. Contohnya ialah penggunaan herba yang bersifat Panas untuk menjadikan tubuh seseorang itu Sejuk, ataupun sebaliknya. Teknik pembetulan juga digunakan untuk penyakit yang melibatkan organ seperti pembetulan sendi dan tulang.

Krisis Penyakit

Krisis Penyakit merupakan tanda-tanda yang menunjukkan perubahan penyakit sama ada semakin baik iaitu Krisis Positif (buḥrān jayyid), ataupun semakin buruk iaitu Krisis Negatif (buḥrān radī’).


Lima Wanita Besi Yang Pernah Memerintah Mesir Zaman Purba

Hampir dua tahun lepas, Paramount Pictures mengumumkan Gal Gadot sebagai pelakon dan penerbit untuk filem Cleopatra. Sejak itu, pemilihan bintang filem Wonder Woman itu mengundang kontroversi terutama di dunia Arab. Pada masa sama, kontroversi tersebut sedikit sebanyak menarik minat orang ramai untuk mengenali pemerintah terakhir Dinasti Ptolemy itu. Tetapi perlu diingat, ada beberapa figura wanita yang pernah memerintah Mesir selain Cleopatra.

Siapa sebenarnya Cleopatra? Baginda sebenarnya berasal dari keturunan pengasas Dinasti Ptolemy, Ptolemy I. Ptolemy I bertanggungjawab mengambil alih bahagian timur empayar Alexander the Great (Iskandar Agung) yang mangkat pada Jun 323 SM. Kawasan timur empayar Alexander terdiri daripada Mesir, kawasan pesisir pantai Syam (Syria, Lubnan dan Palestin) dan selatan Anatolia.

Selepas Firaun Ptolemy XII mangkat pada 51 SM di Iskandariah, tampuk pemerintahan dipegang secara bersama oleh Cleopatra dan adindanya Ptolemy XIII Theos Philopator. Bagi menjamin keutuhan dinasti, kedua-duanya disatukan sebagai suami isteri berdasarkan wasiat terakhir ayahanda mereka. Bagaimanapun, kuasa sebenar pemerintahan terletak di tangan Cleopatra dan bukan suaminya itu.

Ikatan perkahwinan dan pertalian darah bukan halangan untuk merebut kuasa antara mereka. Sekitar tahun 48 SM, Ptolemy XIII memaksa Cleopatra turun takhta dan melarikan diri ke Syria. Sekitar tempoh ini, perang saudara Rom berlaku antara Julius Caesar dan pesaingnya Pompey. Pompey yang mendarat di Mesir berharap dapat diberi perlindungan oleh Ptolemy XIII. Bagaimanapun, sangkaannya meleset di mana atas arahan baginda, beliau dipenggal dengan kepalanya dibawa ke Julius Caesar sebagai hadiah.

Ptolemy XIII berharap dengan kepala musuh ketat Caesar, itu cukup untuk menjamin kedudukannya diiktiraf Rom. Tetapi Caesar menjadi marah dan meminta jasad Pompey dipulangkan agar disemadikan mengikut adat istiadat Rom. Peluang itu dimanfaatkan oleh Cleopatra untuk memenangi hati diktator Rom itu – bukan saja menjadikan Caesar sebagai kekasih tetapi menjamin kedudukannya sebagai pemerintah Dinasti Ptolemy.

Perubahan ini mengakibatkan Ptolemy XIII hilang kedudukan sebagai pemerintah Mesir sebelum terbunuh pada 47 SM. Hubungannya dengan Caesar menghasilkan seorang cahaya mata bernama Caesarian. Bagaimanapun, semua itu berubah apabila kekasihnya itu dibunuh oleh sekumpulan pembunuh diketuai Brutus pada 15 Mac 44 SM.

Situasi ini sekali lagi mencetuskan perang saudara, kali ini antara Octavian, anak angkat Caesar dengan rakan baiknya dan kekasih baru Cleopatra, Mark Antony. Pakatan Cleopatra-Antony gagal menewaskan beliau di Actium sekaligus mendorong kedua-duanya untuk membunuh diri. Mengikut legenda, baginda mati selepas dipatuk ular pada bahagian payu daranya.

Selain Cleopatra, beberapa pemerintah wanita terkenal muncul di Mesir seperti:

Merupakan pemerintah Mesir Dinasti Ayubiyyah. Tidak diketahui latar belakang etnik baginda sama ada berdarah Badwi, Circassia, Armenia atau Yunani mahupun tarikh lahir baginda. Tetapi yang pasti, walaupun berstatus hamba, Shajar al-Durr merupakan seorang wanita yang cantik, warak dan bijaksana. Ciri-ciri ini yang mendorong Sultan al-Malik as-Salih mengambilnya (riwayat lain mengatakan baginda dihadiahkan kepada Sultan al-Malik as-Salih).

Selepas berkahwin dengan al-Malik as-Salih, kedua-duanya dikurniakan seorang cahaya mata bernama Khalil. Disebabkan sentiasa menemani suaminya termasuk di medan perang, ini memberi baginda pengetahuan dalam hal ehwal peperangan. Pengetahuan ini dimanfaatkan baginda bagi membantu angkatan Ayubiyyah menewaskan kempen ketujuh Perang Salib diketuai Raja Louis IX dari Perancis pada 1249 dan 1250.

Selepas kemangkatan al-Malik as-Salih, kedudukan baginda digantikan oleh puteranya Turanshah. Bagaimanapun, sikap tidak mengenang budi baginda terhadap orang Mamluk, suka minum arak dan memperlakukan hamba dengan cara buruk mengakibatkan baginda dibunuh di Fariskur pada 2 Mei 1250. Kemangkatan Turanshah turut menandakan permulaan pengakhiran Dinasti Ayubiyyah.

Shajar al-Durr pada awalnya menaiki takhta sebagai sultanah tetapi kedudukan baginda tidak diiktiraf oleh kerajaan Bani Abbasiyah. Lantas, baginda berkahwin dengan panglima tentera Mamluk Izz al-Din Aybak. Perkahwinan ini menandakan permulaan pemerintahan Dinasti Mamluk di Mesir.

Bagaimanapun, perkahwinan tersebut tidak bertahan lama gara-gara tindakan Aybak berkahwin lagi dengan tujuan memantapkan kedudukan politiknya. Murka dengan tindakan suaminya itu, Aybak dibunuh oleh hamba-hamba Shajar al-Durr semasa mandi tetapi disamarkan sebagai kematian semulajadi. Orang Mamluk yang curiga akhirnya mengetahui cerita sebenar sebelum mengarahkan wanita tersebut dibunuh.

Puteri kepada khalifah Fatimiyah al-Aziz Billah dan wanita berdarah Yunani-Byzantine yang beragama Kristian, baginda dilahirkan pada 970 Masihi. Baginda juga merupakan kekanda tiri khalifah al-Hakim Bi-Amr-Allah yang turut dikenali sebagai Khalifah Gila. Merupakan puteri kesayangan al-Aziz Billah, Sitt al-Mulk banyak menjadi tempat rujukan baginda dalam banyak perkara termasuk politik.

Selepas ayahandanya mangkat pada 13 Oktober 996, al-Hakim diangkat sebagai khalifah sehari kemudian. Bagaimanapun, sepanjang pemerintahan baginda, hubungan dua bersaudara itu tegang kerana banyak bertelagah dalam banyak isu terutama orang bukan Islam dan hak wanita. Malah, bohonglah kalau agenda al-Hakim yang cuba mencuri mayat Rasulullah s.a.w dari Madinah tidak diketahui oleh Sitt al-Mulk.

Ini mungkin menjelaskan mengapa baginda menghilang secara misteri pada 13 Februari 1021. Ramai percaya al-Hakim dibunuh pada hari itu atas rancangan ramai ahli kerabat Fatimiyah yang tidak senang dengan perilaku buruknya termasuk cubaan mencuri mayat Rasulullah s.a.w. Bagaimanapun, tidak diketahui sama ada Sitt al-Mulk terlibat dalam rancangan itu atau tidak.

Yang pasti, ini membenarkan baginda menabalkan putera saudaranya az-Zahir sebagai khalifah dengan baginda sebagai pemangku. Dalam tempoh dua tahunnya sebagai pemangku khalifah, Sitt al-Mulk amat mengambil berat soal kewangan negara. Kedudukan itu dipegang sehingga baginda meninggal dunia pada 5 Februari 1023.

Merupakan Firaun kelima Dinasti Ke-18 Mesir, baginda memerintah Mesir selama dua dekad dari 1479 hingga 1458 SM. Merupakan puteri kepada Thutmose I, Hatshepsut kemudiannya berkahwin dengan kekandanya Thutmose II semasa berusia 12 tahun. Apabila Thutmose II mangkat, Hatshepsut menjadi pemangku Firaun sementara putera tirinya, Thutmose III masih kecil.

Semasa era pemerintahannya, fokus diberi bukan saja kepada pembinaan monumen-monumen tetapi kepada polisi luar yang berorientasikan perdagangan. Misalnya, dari Somalia, Mesir mengimport banyak pokok untuk dijadikan sebagai mirh. Mirh ialah sejenis resin yang dihasilkan daripada sap pokok dan digunakan sebagai ubat-ubatan, minyak wangi dan pengawet untuk aktiviti pemumiaan.

Selepas Thutmose III menginjak usia dewasa, bonda tirinya turun takhta sebagai pemangku. Nama dan pencapaian baginda dipadamkan tetapi ia hanya berlaku pada tahun-tahun terakhir pemerintahan Thutmose III. Baginda kemudiannya dimakamkan di Kuil Deir el-Bahri di barat Thebes. Dunia hanya mengetahui pencapaian baginda selepas ahli kaji Mesir Purba berjaya menterjemah ukiran hieroglif di Deir el-Bahri pada 1822.

Pemerintah Palmyra pada abad ketiga Masihi, baginda dikenali kerana punya wajah jelita, bijaksana dan mampu bertutur pelbagai bahasa seperti Koptik Mesir, Yunani dan Latin. Zenobia bergelar permaisuri kepada Raja Odaenathus semasa berusia 14 tahun. Apabila Odaenathus mangkat sekitar 267/268 Masihi, baginda bertindak sebagai pemangku raja memandangkan puteranya Vaballathus masih kecil.

Pada ketika itu, kebanyakan pemerintah di Timur Tengah kebiasaannya memberi taat setia kepada Rom. Bagaimanapun, Rom bukan lagi kuasa digeruni seperti mana era Augustus, Trajan atau Marcus Aurelius. Sebabnya pada ketika itu, mereka diancam oleh puak gasar dari Germania yang berada di sebelah utara empayar.

Palmyra dianggap strategik kerana terletak di antara laluan perdagangan timur-barat membabitkan Rom, India, China dan Semenanjung Tanah Arab. Dengan kekayaan yang dimiliki dan kekacauan nun jauh di sebelah sana, ia dianggap peluang terbaik untuk membina empayar mereka sendiri.

Dalam tempoh beberapa tahun selepas kemangkatan Vaballathus, Zenobia berjaya menakluk Mesir, Syria dan sebahagian kawasan Anatolia. Tindakan baginda yang mengisytiharkan kemerdekaan daripada pengaruh Rom mengundang kemurkaan maharaja ketika itu, Aurelian. Ini kerana Mesir merupakan pembekal gandum utama Rom.

Sebagai tindak balas, baginda menggerakkan ketumbukan besar Rom ke sebelah timur untuk menghentikan pemberontakan ini. Matlamat tersebut tercapai menerusi kemenangan di Immae pada 271 sebelum Palmyra ditakluk. Zenobia dan Vaballathus kemudiannya menjadi tawanan susulan kejatuhan Palmyra.

Bagaimanapun, tidak diketahui apa nasib mereka selepas itu. Ada mengatakan kedua-duanya dibawa ke Rom untuk diarak dalam perarakan kemenangan. Ada pula mengatakan kedua-duanya mangkat sebelum sempat dibawa ke sana.

RUJUKAN

Farazi Saber, I. (2022, 11 Januari). More than Cleopatra: Four other women that ruled Egypt. Middle East Eye.